Эсеблени ачыкъладыла - Государственное учреждение "Редакция газеты "КАРАЧАЙ"\nБу кюнледе РФ-ны МВД-ны КъЧР-де министерствосуну тамадасы Игорь Юрьевич Трифонов башчылыкъ этиб, ич ишлени къуллукъчуларыны коллегиясыны кенгеши болду.\nАны ишине Къарачай-Черкесияны Башчысы Темрезланы Рашид, министерствону аппаратыны бёлюмлерини эмда ич ишлени район бёлюмлерини тамадалары, джорукъ сакълагъан къуралышла бла джамагъат бирлешликлени тамадалары къошулгъан эдиле. Кенгешде сёлеше, Темрезланы Рашид КъЧР-де Ич ишлени министерствосуну тамада къаууму да, бютеу къуллукъчулары да кече-кюн да айыбсыз, бюсюреулю ишлерге тырмашыб кюрешгенлей тургъанларын айтханды.\n«Кърал властны органлары бла бир-бирлерине болуша, биргелей ишлеген къуралышла бла бирге иш баджара, РФ-ны субъектини джеринде тынчлыкъ, рахатлыкъ бегиб турурча, къоркъуусузлукъ сакъланырча этиб тургъаныгъызды сизни бюсюреуге джетдирген. Джолда джюрюуню джоругъу бла байламлы бир къауум этиллик ишле да бардыла алкъын. Аланы юслеринден сорууланы министр бла мен иш джорукъда сюзебиз, оноулашабыз. Башха къуралышла бла биригиб, бирлешиб ишлей, республикабызда террор иш болдурмагъаныбыз эм баш ашхылыгъыбызды. Ол затда сизни уллу къыйыныгъыз болгъанын артыкъ да бек чертерге излейме. Мындан ары да республикабызгъа да, къралыбызгъа да джарай, джетишимли ишлеригигизге ышанама. Барыгъызгъа да, юйдегилеригизге да кючлю саулукъ, рахат джашау, джетишимле теджейме», - деди республиканы Башчысы кенгешде.\nАндан сора Темрезланы Рашид юстицияны подполковниги Крестьянко Натальягъа, законлукъну эмда право джорукъну сакълауда ишин уллу усталыкъ бла баджарыб тургъаны ючюн, «Къарачай-Черкесияны махтаулу юристи» деген ат аталгъаны бла алгъышлады. Полицияны полковниги Къоркъмазланы Русланнга да Къарачай-Черкес Республиканы Башчысыны Бюсюреу къагъытын берди.\nАндан тышында да МВД-ны КъЧР-де бёлеклерини техника базаларын айнытыр эмда буюрулгъан иш борчланы ажымсыз тындырырча этер муратда министерствону муниципалла арасы Зеленчук бёлюмю бла МВД-ны Гитче Къарачай районда муниципал бёлюмюню эмда МВД-ны муниципалла арасы Хабез бёлюмюню тамадаларына джангы машиналаны ачхычларын берди.\nКенгешни заманында Россияны МВД-ны Къарачай-Черкес Республикада министри Трифонов Игорь да 2017-чи джыл иги ишлери бла атларын айтдыргъан къуллукъчулагъа ведомствону саугъаларын берди.\nКенгешде 2017-чи джылда районлада этилген ишлени эсеблерин чыгъардыла, джангы джылда этиллик ишлени да белгиледиле.


1848 джылны июнунда Soufflot орамда Баррикадала, Орас Верне\nПарижни къоруулау, 1940 джыл.\n1944 джыл къозгъалыуну заманында Варшаваны орамларыны биринде баррикада.\nАлжирни орамында баррикада(1960)\nБаррика́да (фр. Barricade — «тыйгъыч» , фр. Barriques — «бёчке») — къол тюбюнде болгъан материалладан орамны, джолну, тар ёзенни кёнделенине къурулгъан фортификацион бетджанды. Материалгъа къурулуш багуш, терекле, мебель, бёчкеле, бетон блокла, улоу амалла эмда аны кибик. Баррикадала асламысы бла уллу сауутлу конфилктлени неда къозгъалыуланы заманында орам сермешиуледе, эмда моторлу аскерлени тыяр амал бла хайырланадыла. Алай бла, баррикада сермешиуде алгъа уруб келген джауну аллында тыйгъыч болады.\nАсламысы бла баррикадаланы джаяу аскерле алыргъа излеселе кёб къурман болгъаны себебли, штурмлу артиллерия бла, танкала бла чачадыла. Артиллерия болмаса, джаяу аскерле баррикадаланы къатында юйлеге кириб, джакълагъанланы къабыргъаларындан эмда артларында урургъа кюрешедиле.\n1 Атыны къуралыуу\nАтыны къуралыуу[тюрлендир | кодну тюрлендир]\nАллында баррикадаланы бош чагъыр бёчкеледен къургъандыла (бордо чагъыр тургъан бёчкеге «баррик» дейдиле), ичин да топуракъдан толтургъандыла. Быллай бетджанла 1830 джылны Революциясыны заманында джайылгъандыла.\nБиринчи кере баррикадала Парижде чыкъгъандыла, анда Орта ёмюрден башлаб хайырланыб башлагъандыла, андан бери хар революцияда ала уллу орун алгъандыла. Сёз ючюн, 1358 джылда дофинни фаворитлерини аман халилерине ачыуланыб парижчиле къозгъалгъандыла, Этьен Марсель орамлада юйлени арасына сынджырла тагъыб баррикадаларын андан да бек бегитгендиле; ала 1383 джылгъа дери тургъандыла. 1588 джылны майында Когда в мае 1588 года III Генрих Парижге 4000 швейцар аскерчини киргизирге излегенинде, шахарчыла баррикадала къургъандыла, ала асыры кючлю къаршчыланнгандан швейцар аскерчиле шахаргъа кирелмей къайтхандыла. 1648 джылны августунда Брусселни (Фронданы бачамасы) тутулгъанына ачыуланыб парижчиле шахарда эки минг чакълы бир баррикада къургъандыла. Уллу француз революцияны заманында баррикада къурулмагъанны орнунда болгъанды, мында халкъ джакъланнган тюл, чабхан болгъанды; 1830 джылны революциясындауа ала уллу роль алгъандыла. 27-чиден 28-чи июлну кечесинде тёрт мингден артыкъ баррикада къурулгъанды. 1848 джылны революцияларында Европаны бютеу уллу шахарлары баррикадала бла танышадыла. Февралда ала Париж (1500 чакълы бир); мартда Вена бла Берлинде, сентябрда Майндагъы Франкфуртда; 1849 джылны майында Дрезденде чыгъадыла. Парижни 1870-71 джыллада къоруулауда Рошфорну башчылыгъында энчи баррикада комиссия къуралады. Парижни къуршалагъан герман аскерле да ара шахаргъа баргъан джоллада баррикадала къургъандыла.\n1905 Одесса баррикады.jpg\nБаш тёбенине айландырылгъан конка вагон Одессада. 1905 джылны декабры.\nВаршава къозгъалыуну заманында топуракъдан баррикада.\nКъол тюбюнде материаллагъа къуму бла хызенле, къурулуш багуш, бёчкеле, бетон блокла болургъа боллукъдула.\nпаровозладан баррикада, Варшава, 1944 джыл.\nБаррикада бла траншеяла Варшава къозгъалыуда.\nМешиналадан баррикада, Варшава, 1944 джыл.\nБаррикаданы къуруу, Берлин ючюн сермешиу, 1945 джыл.\nЧыкъгъаны — «https://krc.wikipedia.org/w/index.php?title=Баррикада&oldid=93200»


Балкарский язык в 4 классе - Мои файлы - Каталог файлов - Персональный сайт\nБалкарский язык в 4 классе\nТема: «Таулу ауазлы анна тилим»\nКъангагъа жазылады: Тил къар тюйюлдю, Женгил эрип кетген. Ол къаяды, Ёмюрде бек тургъан. (Къ. Къайсын) Хайырланган материал: «Бизге бешик жыр айтдыргъан тилибиз» «Ана тили мёз тилим! Ана тилим – бешик тилим» Китап кёрмюч: КъулийланыКъ., Зумакъулланы Т., Созайланы А., Мокъаланы М)\nАна юсюнден сёз. Хар халкъны баш энчиликлеринден бири ана тилди. Тилни болушлугъу бла адамла бир бирлерине тюбейдиле, оюмларын ангылатадыла, келишип ишлейдиле эм жашайдыла. Жамауатны жашаунда болуп ётген эм бола тургъан жазылгъан затладан билебиз. Тил адамла бла жаратылгъанды эм ала жашагъан къадарда жашап турлукъду. Чынтты адамла кеси тиллерин аналарын сюйгенча сюедиле.\nКёлден халкъ чыгъармачыланы юсюнден конкурс.\n1. Нарт жигитлени атларын билирге. (Алауган, Къарашауай, Сосурукъ, Ёрюзмек, рачыкъау, Ачей уллу Ачемез, Нёгер, Чюерди)\n2. Нарт сёзлени толтурургъа.\nТилсиз миллет ….. ( жокъ болур);\nБили къая… (тешер) ;\nДунияда байлыкъ … (билим);\nОкъугъан -… (асу) окъумагъан-… (жарсыу) ;\nАта журтум- … (алтын бешик) ;\nХалкъны юйю-.. (тууугъан жери);\nОкъуу – билим азыкъ,\nбилм а - … (ырысхы къазыкъ)\nü Аз жетди деп киши ёпкелемесин (акъыл)\nü Узун жолну къысха этер (хапар)\nü Кеси жаза билмейди, жазып а тауусалады (къалам)\nü Кепюрсюз , жолсуз, тюзюнлей келген.\nУзакъдагъы хапарны къадынгдача берген? (радио)\nØ Алтындан багъалы не затды? (акъыл)\nØ Юйню жарыгъы неди? (ана)\nØ Ананы кёз чырагъы неди? (бала)\nØ Дунияда ёлмеген не затды? (тюз сёз)\n4. Жомакъланы атларын тохташдырыу.\nü Къайсы жомакъда ёге ананы,ханы, къуртха къатынны осал халлары бериледи? (къызчыкъ бла къозучукъ)\nü Кеси биркъарыш, сакъалы минг къарыш болгъан кишичик, къайсы жомакъны баш жигити? (Темирболат)\nü Къайсы жомакъда жашчыкъ эмегенлени къоркъутады? (батыр шашчыкъ)\nü -Ой, кюнюм къараннгы!- деп, артха секиреди. Дагъыда эс жыйып, жашчыкъны къатына келгенде, къурч бетли бир уллу багъырбаш жилян бешикден созулуп тюшюп, чулгъана- булгъана, эки къулакъ арты да алтынча жаннганлай, босагъыны тюбюне кирди да кетди Къайсы жомакъданды? ( Сотангерий)\nü Харазгъа минген кишичик къайсы жомкъданды? (Темирболат)\n5. Малкъар халкъ адет жырланы билиу.\nü «Долай» деген жыр не ючюн жырланнганды? (Ол айтышса, жау тери тюшерикди, кеп боллукъду деп, сёзню кючюне, жыргъа ийнаннгандыла)\nü «Ийнай» деген жыргъа , иш жыр деп нек айтылады? (жюн ишни къыйынлыгъын, эришиуню да болгъанын жыр бла хорлай эдтле. «Инай» ишге кёллендиреди)\nü Бурун ындыр басханда, къайсы жырны жырлагъандыла?(Эрирей)\nü Бурун заманда. Къыйынлыкъда жашагъан аналаны бешик жырлары?(Бёлляу)\nü Малкъарлыла бла Къарачайлыланы урунуу жырлары.(«Эрирей»,»Долай», «Ийнай», «Сабан жыры»)\nУстаз . Малкъар тилден конкурс.\n1. Бу сёзле малкъар тилге къайсы тилден кегендиле?\nü Бу сёзле малкъар тилге къасы тилден келгендиле? Машина, самолет,школ, газет –(орс); китап, намаз, алим, Зухура – (арап); баста, чибижи, адакъа, балли – (къабарты)\nü Баш – деген сёзню кёчген магъанасына юч юлгю жазаргъа (Къароторну башын чалдыкъ. Теркни башына ёрле. Элни башында жышайбыз.)\nü Сёзлеге антонимле табабыз. ИГИ,АМАН, АРИУ, КЁП, УЛЛУ.(аман, эрши, аз, гитче)\nü Фразеологизмлени табыгъыз да тюблерин айтымланы къайсы членлери болгъанларына кёре ызлагъыз.Магъаналарын ачыкълагъыз.\n§ Адамланы айтханларына къулакъ сал (тынгыла)\n§ Ол ачыкъ жюрекли (ётюрюксюз, ТЮЗ) адамды.\n§ Аллай суусураны (ариуну) ким да эслерикди.\nIV. Ана тилни юсюнден назмуланы конкурсу.\n1-чи окъуучу.Макъытланы С. «Ана тилим»\n2-чи окъуучу.Созайланы А. «Ана тилим»\n3-чи окъуучу. Зумакъулланы Т. «Ана тил бла орус тил»\n4-чи окъуучу.Къулийланы Къ. «Бизге бешик жыр айтдыргъан тилибиз»\n5-чи окъуучу.Мокъаланы М. «Ана тилим»\n6-чи окъуучу.Сюйюнчюланы А. «Ана тилим»\n7-чи окъуучу. Къулийланы Къ. «Ана тилим»\nХалкъым сюйген Анна тилим.\nАнам бешик жыр\nМанга айтхан т\nилим Анамы ызындан\nНамыс, тау тилим.\nМен жыным кибик кёрген тилим\n– Анамы тили ёмюк къалса\nМанга келлиги кибик, ёлюм\nАнга да жетип, ол къуруса,\nТопуракъ болса, топурагъым\nОкъуна жиляр анга – татлы\nТилим болду жаным, чырагъым,\nОл тауда тангым болуп атды.\nОл жашар ючюн ёмюрге, мен, ёмюрге\nХазыр болуп, жышагъан тилим!\nКъапланды анам бла бирге.\nБешигиме, игилип тилей.\nКюн ахшы болсун, адамла.\nБу дуниягъа кёз ачхандыла.\nСизге атсынла акъ танъла,\nЖашаугъа багъа бергенле,\nАчы къууана билгенле.\nО,сизге, насып, адамла!\nРахатлыкъ а дуниягъа.\nСиз жилямагъыз, адамла.\nСиз сынамагъыз адамла.\nЖаннгылгъаллагъа – кечгинлик.\nКъарыусузлагъа уа- къарыу,\nМутхуз кёзлеге- кёз жарыкъ.\nМанга уа жерими кёгю\nХалкъыма эжиу тартыуу,\nАнна тилни татыуу.\nКырдыклк жангыдан чыгъа,\nГюлле да жангыдан чагъа.\nКъар да, таула да агъара,\nЖырчы да турсун жыр тагъа.\nХар эртен мамыр кюн тие.\nСабанла жангы чач ие.\nСюйген сюгенин ачытмай,\nЧабыуулчу Жан къоратмай.\nО, тынчлыкъ, тынчлыкъ, дуниягъа,\nКюн ахшы болсун адамла!\nКонкурсну итогларын тохташтырыу.\nПросмотров: 763 | Загрузок: 0 | Рейтинг: 1.5/2


Купить земельный участок на улице Клубничная в городе Абакан, продажа земельных участков - база объявлений ЦИАН\nВ базе 0 земельных участков на улице Клубничная в городе Абакан\nКупить земельный участок на улице Клубничная в городе Абакан\nРеспублика Хакасия, Абакан, Кирпичная улица от ул. Клубничная\nРеспублика Хакасия, Абакан, Койбал садоводческий массив, Койбал-Политехникум СОСН, улица Кедровая, 3 от ул. Клубничная\nРеспублика Хакасия, Абакан, Койбал дп от ул. Клубничная\nРеспублика Хакасия, Абакан, Койбал садоводческий массив, Койбал-Целинник СОСН, улица Жемчужная от ул. Клубничная\nРеспублика Хакасия, Алтайский район, д. Кайбалы от ул. Клубничная\nРеспублика Хакасия, Абакан, Центральная улица от ул. Клубничная\nРеспублика Хакасия, Абакан, Койбал садоводческий массив, Койбал-Заречный СОСН, улица Крестьянская, 9 от ул. Клубничная\nРеспублика Хакасия, Абакан, улица 3-я Полиграфическая от ул. Клубничная\nРеспублика Хакасия, Абакан, улица Плановая от ул. Клубничная\nРеспублика Хакасия, Алтайский район, д. Кайбалы, улица Таймырская от ул. Клубничная\nРеспублика Хакасия, Абакан, Согринская улица от ул. Клубничная\nРеспублика Хакасия, Алтайский район, д. Кайбалы, улица Арбатская, 40 от ул. Клубничная\nРеспублика Хакасия, Абакан, Коммунальник массив, улица Медовая от ул. Клубничная\nРеспублика Хакасия, Алтайский район, д. Кайбалы, улица Калининградская от ул. Клубничная


Кёлюбюзден, кёзюбюзден да кетмейдиле | Электронная газета "Заман"\nКёлюбюзден, кёзюбюзден да кетмейдиле\n12 июля, 2018 - 09:02\nЭки минг онбиринчи жылда, жай кюнлени биринде, «Заман» газетде ишлегенлени къаууму Акъ-Сууда Хари черекни жагъасында, жашил талада солугъан эдик. Жерк тереклени салкъынында, ариу къыртишде олтуруп.\nТаула бийигинден келген сууну тамычылары асыры тазадан, кюн таякъларындан накъут-налмасча, кёз къамата жылтырай эдиле. Ол кюн алайда ариу алгъышла айтылгъандыла, миллетге, дуниягъа да тынчлыкъ-ырахатлыкъ тежелгенди. Шишлик биширип, харбыз да ашагъан эдик, жырла, назмула да эшитилгендиле. Адамланы кёллери алай кётюрюлюп эди!\nБир бирге уа аллай бир жарыкълыкъ, кёп жылланы бирге ишлеп, хар кюнден бир бирни кёрюп тургъанча угъай, татлы тенгле эрттеден бери кёрюшмей, тансыкъларын алгъан сунарса. Барысындан да бек бу суратдагъы эки эр кишиге эс бурурчады. Жамауат быланы иги таныйды: Хучиналаны Аныуар бла Токумаланы Хусейн. Экисини да ёз тилибизде чыкъгъан газетибизде ишлеген жыл санларын бирге къошсанг, сау ёмюр болгъан инсанла.\nТау жайлыкъладан тюзде сабанлагъа дери республиканы тийресинде, эл-журт айтмасакъ окъуна, мал къош окъуна къалмагъанды ала жетмей. Жаз башында жер сюргенлеге, мирзеу салгъанлагъа баргъандыла. Жайда мал аш хазырлагъанлада болгъандыла. Кюзде тирлик оргъанланы юслеринден билдиргендиле. Къышда колхоз фермалада къонакъда эдиле. Ненча ахшы ишчилени юслеринден жазып, белгили этген болурла. Ненча адамны къууандыргъандыла. Санап саны да болмаз.\nАдамлыкъларыны юслеринден айтсанг а! Ала бизден абадан болгъанлыкъгъа, тюз кесибиз бла тенглерибизгеча Хусейнге - Хускин, Аныуаргъа уа – Аниу деп эркелетип сёлешгенбиз. Алай айтханыбызгъа ала артыкъ да бек къууана эдиле.\nЭкиси да, бир бири къатларында олтуруп, кёп хапар айтхан эдиле ол кюн. Азияны да сагъынып, андан къайтхан биринчи жылланы да. Биргелерине ишлеген жашланы, къызланы да эсгерип, чам, лакъырда да эте эдиле.\nБиз а жанындан къарап къууанып турдукъ алагъа. Солугъанладан бири фотограф эди. Бу суратны ол алдырды - эки огъурлу адамны жашау жолларыны бир такъыйкъаларын. Аланы ариу, жарыкъ сыфатлары эсде къалырча этгенди ол.\nЗаман терк озду. Кюн да кёк бийигинде жумушун тамамлап, ахыр къарамы бла акъ булутланы къызарта, тауланы ары жанына кетди. Биз да, жай кюн Акъ-Суу тийресинде солугъаныбыздан уллу зауукълукъ алып, ызыбызгъа тебиреген эдик.\nКъадар алай болур эди, ол кюнден сора бираздан, тенгни, жууукъну жарсыта, Хусейн кетди дуниядан. Бир талай жылдан а – Аныуар да. Аланы танып, алагъа жарсымагъан къалмагъанды.\nАкъылыбыз бла ангылайбыз аланы арабызда болмагъанларын, алай ийнаналмайбыз. Энтта да эшикни ачып, салам берип, кирип келлик сунуп турабыз.\nКёзден кетген кёлден да кетеди, дейдиле. Алай Аныуарча, Хусейнча жашла аланы таныгъанланы эслеринде ёмюрге къаллыкъдыла.


Промокоды на одежду - 2022 kuponlar.kz\nВоспользовались 63 человека. Магазин: Aliexpress\nВоспользовались 6 человек. Магазин: Aliexpress\nВоспользовались 8 человек. Магазин: Aliexpress\nВоспользовались 92 человека. Магазин: Aliexpress\nВоспользовались 87 человек. Магазин: Aliexpress\nВоспользовались 12 человек. Магазин: Aliexpress\nВоспользовались 83 человека. Магазин: Aliexpress\nВоспользовались 78 человек. Магазин: Aliexpress\nВоспользовались 45 человек. Магазин: Aliexpress\nВоспользовались 40 человек. Магазин: Aliexpress\nВоспользовался 61 человек. Магазин: Aliexpress\nВоспользовались 32 человека. Магазин: Aliexpress\nВоспользовались 62 человека. Магазин: Aliexpress\nВоспользовались 3 человека. Магазин: Aliexpress\nВоспользовались 93 человека. Магазин: Aliexpress\nВоспользовались 46 человек. Магазин: Aliexpress


Токну урларгъа тюзелгенлени ингир алада тутадыла | Электронная газета "Заман"\nБыллай ишни бардырыргъа бу район нек сайланнганы белгилиди: тергеулеге кёре, эм кёп ток анда тас болады. Озгъан ыйыкъда бардырылгъан рейдни кезиуюнде ток ызлагъа къошулгъан эмда эсеплеучю приборну ишин тыйгъан ючеулен тутулуп, жууапха тартылгъандыла.\nСаулай айтханда, быйыл бу районда электрокюч урлау бла байламлы 14 шарт тохташдырылгъанды. Аны хатасындан 537 минг сом багъасына кёп къалмай 200 минг киловатт-сагъат къоранч этилгенди. Бузукълукъ этгенлеге 45 материал жарашдырылып, правону къоруулау органлагъа жиберилгенди.\nКомпанияны башчысы Муртаз Каров хайырланыучуланы арасында ангылатыу ишни бардырыугъа, рейдлеге да тийишли магъана бергенин билдиргенди. «Аны хайыры бла къоранчланы азайтыргъа, бирде уа ток ургъан бла байламлы хата-палахладан да къутулургъа болады. Экинчисине ток ызлагъа соргъан-сурагъан этмей къошулургъа сюйгенле тирелирге боллукъларына сёз да жокъду», - деп, бу иш мындан арысында да бардырылып турлугъун белгилегенди ол.


Муратыбыз - адамгъа биринчи болушлукъ тапдырыргъа юйретиу | Официальный сайт газеты "Заман" на портале СМИ КБР\nМуратыбыз - адамгъа биринчи болушлукъ тапдырыргъа юйретиу\n19 апреля, 2017 - 12:34\nРеспубликадан кёпле, Пятигорскде жаш тёлю «Машук» форумгъа къатышып, проектлерин къоруулайдыла. Аланы араларында грант къоллу болгъанла да бардыла. Тамара Кувичко аладан бириди. Ол Россейни МЧС-ини от тюшюуге къажау къырал службасыны Москвада академиясында окъуйду, ич службаны лейтенантыды.\n«Машукга» былтыр баргъан эди. Анда «Къоркъуусуз Кавказ» – адамгъа биринчи болушлукъ бериуню эмда аны жашауун сакълауну регион школу» деген проектни къоруулагъанды, грант да алгъанды.Бу кюнледе анга тюбеп, бу жумушу къалай тамамланнганыны юсюнден айтырын тилегенбиз.\n- Бу проектни бизни эсибизге «Машук-2015» форумдан сора бардырылгъан тинтиулени эсеплери салгъандыла. Ала адамларыбыз биринчи болушлукъ эте билмегенлерин кёргюзтгендиле. Аны сылтауу окъуу учреждениялада тийишли курсла бла школла болмагъанларындады. Жоллада аварияланы кезиулеринде ачыгъанланы кёп санда ёлгенлери да ма аны ючюндю. Заманында биринчи болушлукъ этилсе эди, ДТП-да жашаулары юзюлгенлени ючден бирин къутхарыргъа боллукъ эди.\nМа ол болумну тюзетир ючюн, «Къоркъуусуз Кавказ» деген проект къолгъа алыннганды. Аны башчысы Кантемир Давыдовду. Ишни уста кадрла хазырлаудан башларгъа белгиленеди. Ала окъуп бошагъандан сора тийишли документле аллыкъдыла да, жамауат бла ишлерге эркин боллукъдула. Артда уа бийик окъуу юйледе биринчи болушлукъ берирге юйретген классла къураллыкъдыла. Битеу да 12 мингден аслам адамны юйретирге мурат этиледи. Форумда ол программагъа кёре окъутуу къуралгъанды, аны хайырындан 60 адам къыйын болумлада адамны жанын сакълауну жорукъларына юйреннгендиле.\nПроектде жамауат организацияла, туризм жаны бла эмда транспорт компанияла бла ишлеуге уллу магъана бериледи. Бек уллу муратыбыз а - къошакъ билим берген учреждение къурауду. Дагъыда округда болгъан бийик окъуу юйледе эмда жаш тёлю жамауат организациялада жети класс ачар планыбыз барды.\nАла белгиленнген жумушладыла, алай а тамамланнганла да бардыла. Сёз ючюн, Пятигорск шахарда къырал университетни Человековедение институтунда «Къоркъуусуз Кавказ» деген ат бла курс къуралып бардырылгъанды. Анда биринчи болушлукъ берирге къолларындан келлик инструкторланы юйретгендиле. Алагъа Ставрополь крайдан, Къарачай-Черкес, Чечен, Дагъыстан, Шимал Осетия-Алания республикаладан 12 адам жюрюгенди.\nЭнди ала билгенлерине башхаланы да юйретирикдиле. Курсланы Битеудуния саулукъ сакълау организацияны эксперти, медицина илмуланы кандидаты Геннадий Неудахин бардыргъанды. Алагъа жюрюгенле теориягъа тынгылагъандан сора, эшитгенлерин иш юсюнде сынап да кёргендиле.\nЖаш тёлюню юйретиу бютюн хайырлы боллукъду деп, алай оюмлайбыз. Нек дегенде алагъа тенглери игирек эс бурлукъдула, тынгыларыкъдыла. Апрельни ахырына Пятигорскну къырал университетинде эмда Чечен Республикада да адамгъа биринчи болушлукъ бериуню эмда жашауун сакълауну биринчи класслары ачыллыкъдыла. Мындан ары да юйретиу ишле бийик даражада бардырыллыкъларына сизни ышандырама.\nХолаланы Марзият жазып алгъанды.


Дунияда бар ауазладан ариу » Бизнес планирование - крупных зданий и объектов\nБизнес планирование - крупных зданий и объектов » Золотая жила » Дунияда бар ауазладан ариу\nАвтор: Admin Опубликовано: 12-12-2004, 03:40 Комментариев: (0)\nДунияда бар ауазладан ариу ауаз. Тутаргъа не заманда да кюч бере келген ауаз. Бусагъатда уа, жюреги тарс деп эки жарылырча, мудахлыкъ берген ауаз. Бёрютут кесин тыялмай, башын артха атып, ёнюн ахырына дери ачып, мудах кёкню мыдых эте, тарыгъыу жырын айта, инжиле, улуй башлады. Алай сарнады таулу парий, къаяла башында баргъан булутла адам къанындан къызаргъа сундура. Алай улуду агъач жаныуарланы сагъайта, бёрюлени да улута. Алай улуду, ичине тартхан тылпыуу жиляу болуп чыгъа... Ёню къарыкъгъандан сора сагъайып тургъан суукъ ташлагъа жапланып, ёксюз кючюкча, жюрексинип сынсыды. Сынсыу да тюгенип. Несин да унутуп, чуу этмей, алайда Акъ Сырт тауну башында сойланды. Март эртденликни, замансыз къарт эртденликни ачы аязы парийни сыртын сылай, ауур ахтынды. Бир заманда юч аягъында кючден сюеле, Тутар ёрге турду да, кесини эсин излегенча, тёгерегине къарады. Хоншу итле алайгъа келип тургъанларына ол, нек эсе да, артыкъ сейир этмей, чубур къуйругъун бир булгъап къойду. Итле уа, бирем-бирем канг-кунг этдиле да, улуй башладыла, парийге болушлукъ бергенча. Ючаякъ Тутар ауур башын да энишге ийгенлей, эрий баргъан къарда къан ыз къоя, акъсай-акъсай ёрге, эл таба айланды. Итле бары да ызындан тизилип тебиредиле. Ит жыйын эл аягъында къабырлагъа жууукълашды. Тутар ётюп кеталмады. Ачаны атасы, анасы да мында жатханларын парий биле эди. Ол тохтап, хар сын ташха тюрслеп, хар бирине ичинден не эсе да айта, алай къарады. Ол халинде бир кесек турду. Сора ачыуланып, юре башлады. Юргени уа нек тынгылайсыз, нек кётюрюлмейсиз, халкъ кетгенден сора сиз былайда къалай къалаласыз дегенлиги эди. Ол, асылжюрек, баям, сын ташла адамла болуб чыкъсала сюе эди. Оту ёчюлген тау элни итлери ара орамда барадыла. Ала хар чунгурун, хар дуппурун, хар ташын, айланчын, хар агъачын да иги билген, иги таныгъан элни юйлерини ожакъларындан тютюн чыкъмайды, терезелери сокъур кёзлеге ушайдыла. Тууарланы ёкюргенлери, къойланы макъыргъанлары, палах келип, элни тебе тургъан уллу жюрегин чыгъарып, алып кетгенин билдиредиле. Ол затны ангылагъанданмы, огъесе... Элни ортасында ныгъыш болуучу жерге жетгенлей, итле тохтадыла да, бир кесекге ых демей турдула. Сора Тутар, башха амал тапмай, кесин тыялмай, башын артха атып, мудахлыкъ оту жана тургъан кёзлерин да къысып, гырхы ауазын, тылпыуу къатыш бошлап, сууугъан тыпырланы жиляуун энтда этди.


Айырмалылагъа - дипломла, майдалла, кубокла | Электронная газета "Заман"\nАйырмалылагъа - дипломла, майдалла, кубокла\n18 июня, 2021 - 18:08\nНальчикни Къырал концерт залында адет-тёрени сакълай билген юлгюлю юйюрлеге жораланнган байрамла терк-терк бардырыла туруучудула. Аланы Дуния Артий комитетни Шимал Кавказда бёлюмюню таматасы, КъМР-ни культурасыны сыйлы къуллукъчусу Ауес Бетуганов Къабарты-Малкъарны Къыраллыгъыны кюнюне жоралап къурагъанды. Анга, республиканы эллеринден бла шахарларындан сора да, Юг Осетиядан, Дагъыстандан да къонакъла келгендиле.\nИнгир "Тауланы сабийлери" ансамбльни тепсеую бла ачылгъанды. Андан ары къууанчны белгили жырчы Джульетта Мезова бардыргъанды. Ол алгъаракълада Халкъла аралы Артий комитетни Москвада жыйылыуу болгъанын, анда къыралны айныууна къыйын салгъанладан кёплени "Ыспас эм махтау" эмда "Халкъла аралы алтын орденни кавалери" деген белгиле, кубокла эмда дипломла бла саугъалагъанларын билдиргенди. «Ол уллу сыйгъа тийишлилени араларында Къабарты-Малкъардан, Дагъыстандан, Юг Осетиядан да кёпле болгъандыла. Жарсыугъа, номинантланы бир къаууму ара шахаргъа баралмагъандыла, аны себепли биз аланы мында - жууукъларыны, ахлуларыны, танышларыны, коллегаларыны араларында саугъаларыкъбыз»,-дегенди.\nАлай бла сахнагъа Къабарты-Малкъар къырал университетни медицина факультетини деканы, КъМР-ни илмусуну сыйлы къуллукъчусу, медицина илмуланы доктору профессор Мызыланы Исмайыл, Олимпиаданы чемпиону, РФ-ни спортуну сыйлы устасы Аниуар Гедуев, КъМР-ни Къурулуш эмда жол мюлк министерствосуну Капитал къурулуш жаны бла управлениясыны башчысыны орунбасары, РФ-ни сыйлы къурулушчусу Анатолий Бетуганов, РСО-Аланияны Беслан шахарында "Суадон" халкъ ансамбльни таматасы Николай Еналдиев чакъырылгъандыла эмда хурметленнгендиле.\nОл кюн дагъыда он юйюр белгиленнгенди. Аланы саугъаларгъа, дипломларын, майдалларын, кубокларын да берирге сахнагъа КъМР-ни Парламентини Культура, граждан обществону айнытыу эмда СМИ жаны бла комитетини председатели Борис Паштов бла Ауес Бетуганов чыкъгъандыла. Алгъыш сёзюн айта, биринчи Шимал Кавказда, ол санда бизни республикада да, махтау берирча юйюрле кёп болгъанлары аны бек къууандыргъанын чертгенди, аланы юлгюлерин башхалагъа туура этгени ючюн Дуния Артий комитетге да жюрек ыразылыгъын билдиргенди.\nАллай хычыуун жумушну КъМР-ни Жамауат палатасыны комиссиясыны таматасы Доти Баговха да тамамларгъа тюшгенди. Ол да бир къауум адамгъа Артий комитетни дипломларын, кубокларын, алтын майдалларын да бергенди.\nСаугъаланнганланы араларында КъМР-ни Правительствосуну Председателини кенгешчиси Курданланы Узейир, Черек районну администрациясыны башчысыны орунбасары Улбашланы Сахадин бла аны юй бийчеси Марина, «Маяк» санаторийни баш директору Мамайланы Айшат, Юг Осетиядан белгили жырчы Нодар Гуцати да болгъандыла.


Ётгюр кюндюш кертурус\n1990-чы джыл “Билим” басмадан чыкъгъан Ленинград шахарда “СССР-ни ёсюмлюк байлыкълары” деген китабда, ётгюр кюндюшню табигъатда 18 тюрлюсю тюбейди, деб чертиледи. Аладан Къарачайны джеринде тёрт тюрлюсю ёседи. Ала бирча хайырландырылгъанлары, бир-бирлерине ушагъанлары себебли барысын да бир бетден джазама.\nКёбджыллыкъ дарман хансды. Базыкъ баш тамырындан гюллю саптагъайла ёседиле, кёб чапыракълыды, мийиклиги 60 сантиметрге джетеди. Чапыракълары узун зугулдула, чапыракъланы, бутакъланы баш джанларында гоккалары боладыла. Кеслери да чапыракъ къалакъчыкълагъа ушайдыла, терк тюшедиле.\nКЪАЧХЫЛЫКЪ, ГЕРГЕ ОТ ЗАМАНСЫЗЛЫКЪ, ДЖЮМЕЛ ХАНС (БЕЗВРЕМЕННИК ВЕЛИКОЛЕПНЫЙ)\nКёбджыллыкъ, тюб соханлы, мийиклиги 60 сантиметрге джетген ёсюмдю. Соханы зугул, къара-къонгур бетлиди, кесини да габушур къабугъу болады, узунлугъу 3-5 сентиметрди. Тюб соханыны тюб джанындан джерге джоппу ууакъ тамырла ёседиле, джанындан ёрге 4-5, бир-бирде 3-6 чапыракъ чыгъады. Чапыракъла уллудула, 18-25 сантиметр узунлукълары 3,5-5 сантиметр да кенгликлери болады, гаккы тюрюслю зугулладыла. Джетеклери джаз айлада 25-40 сантиметр мийикликге ёсюб, чапыракъла айырадыла.\nИзлемдеча болургъа тыйыншлыды\nАдамла медицина-социал экспертиза (МСЭ) этиу бла байламлы кёб затны юсюнден сорадыла. Алагъа МСЭ-ни тамадасы, баш эксперти Аргунова Зурида Мухамедовна быллай джууабла бергенди.\nСоруу: Мен республиканы аралыгъындан узакъда орналгъан районда джашайма. Бусагъатда саулугъум къолайсызгъа айланнганды да, рахат халда тургъанлай да тылпыууму толу алалмайма. Меннге берилген группаны бошалыр заманы джетиб келеди, комиссиягъа барырча мадарым а джокъду. Быллай болумда не мадар болсун?\nДжууаб: Сиз, саулугъугъузну аманнга айланнганы бла байламлы МСЭ-ни бюросуна келаллыкъ тюл эсегиз, медицина-социал экспертизаны юйюгюзге барыб этерге да боллукъду. Ол иш медицина организацияны МСЭ-ге элтиб берирге деб джазгъан къагъытыны ал бетинде «на дому» деб бегитиледи. Ма ол заманда комиссия юйюгюзге барыб тындырлыкъды ол ишни.\nПодробнее: Излемдеча болургъа тыйыншлыды\nКёбджыллыкъ, дарманлыгъы эртделеден белгили, мийиклиги бир метр бла джарымгъа джетген хансды. Баш тамыры базыкъды, къысхады, тыш кёрюнюшю къонгур бетлиди, ичи къызгъылдым-сары бетлиди. Тюб тамыры кёб бутакълыды, къызгъылдым-сары бетлиди. Баш тамырдан тюз ёрге, къаты саптагъайла ёседиле. Аланы тышлары иги белгили сызлыдыла. Чапыракълары юч бюрчек тюрюслюдюле, узун, базыкъ сабланы къыйырында ёседиле, уллуладыла, узунлукълары 15-25 сантиметрге джетедиле. Кенгликлери да 6-12 сантиметр боладыла. Гоккалары чапыракъланы къоюнларындан ёсген гюл саптагъайланы къыйырларында боладыла, тыш кёрюнюшлери сибирткиликге ушашдыла. Гюллери ууакъдыла, урлугъу юч бюрчекди. Къозгъа да ушамайын къалмайды. Тыш къабугъу да болады.\nБайрым оту, кёбджыллыкъ, мийиклиги 80-90 сантиметрге джетген хансды, джарым кёкеннге да саналады. Бу эки тюрлю хансны тамырлары бюгюлюб, къынгыр ёсгенлери себебли, джылан тамыр да, дейдиле. Ала Шимал Кавказда кийик ёседиле. Джылан тамырны башха тюрлюлери да табигъатда тюбейдиле. Бир-бирлери бачхалада, сабанлада да битедиле. Джылан тамырны саптагъайы тёртгюлдю, кёб уллу чапыракълыды, бутакълары саптагъайны эки джаны бла къош ёседиле, гоккалары бутакъларыны башырагъында чагъадыла, кёк-кимит бетлидиле, гюл джоппулудула. Джылан тамыр июнь-июль айлада чагъады, июль-август айлада урлугъу бишеди. Къургъакъ къабыргъалада, тик джерледе, сыртлада, джол джанлада, тау этекледе, тау майданлада ёседи. Джылан тамырны дарманнга бютеу да хансын хайырландырадыла.\nДЖУЛДУЗАУ ЧЫГЪАНАКЪ ЯКОРЦЫ СТЕЛЮЩИЕСЯ


Тиширыуну жюреги излеген айбатлыкъ | Электронная газета "Заман"\nБуруннгулу Египетде субайлыкъгъа табыннгандыла. Уллу къаралдым кёзлери бла толу эринли тиширыула, кёз башларын къара карандаш бла ызлап, чачларын бийик жыяргъа излегендиле. Ол аланы иничке сапда чайкъалгъан ачылмагъан гюлге ушатханча суннгандыла. Кёз гинжилери уллуракъ кёрюнюрча уа, ала мынгылан наныкъны (белладонна) суун тамдыргъандыла. Багъыр ташны (малахит) ууп, тырнакъларын бла аякъ балакъларын жашилге боягъандыла.\nЖыл санлары жетген тиширыула чачларын къара бугъаланы жауундан бла къаргъаны гаккыларындан хазырланнган затла бла ышып тюрлендиргендиле.\nБуруннгулу Къытайда уа ариулукъну юлгюсюне гитче аякълы алаша бойлуланы санагъандыла. Туугъандан сора бир кесек заман озгъанлай, къызчыкъланы аякъ балакъларын, къаты къысып, ёсерге къоймагъандыла. Тиширыула бетлерин чыммакъ этип, жаякъларын къызартып, къашларын иничке ызлап, тырнакъларына да къып- къызыл тюрсюн алдыргъандыла. Тырнакъланы юсюнден айтханда, эрттегили къытайлылада аланы узун ёсдюрген бийик даражалылыкъны белгиси болгъанды. Ариулай, тазалай сакълар ючюн а, бармакъ къыйырларына бай жасалгъан оймакъчыкъла кийгендиле.\nЯпонияны къызлары да къытайныкъылагъа ушагъандыла, алай была къашларын жюлюп, аланы орунларына уа къара тамгъала салгъандыла. Чачларын ариу жылтыратыр ючюн а анга ёмюр отну (алоэ) суун сыгъып жакъгъандыла. Феодал Японияда эрге чыкъгъанланы тишлерине къара лак жакъгъандыла.\nАлгъыннгы Грецияда уа адамны юйретиуде, эстетика кёз къарамлада да физический культура бла жараула магъаналы жерни алгъандыла. Греклиледе ариу санны- чархны юлгюсюне Афродитаны (Венераны) скульптурасы саналгъанды. Ол жорукълагъа кёре, къызны ёсюмю 164 сантиметр, ёшюню – 86, бели – 69, жан сюеклерини уа 93 сантиметр болургъа тийишли эди. Айбатлыгъа тюз буруну, кёзлери бир бирден узакъда, ауузу да уллуракъ болгъан бет саналгъанды. Сары шинли, кёк кёз, жылтырагъан терили адамла модада болгъандыла. Бетлерине акълыкъны берир мурат бла бай юйюрледен гречанкала белилала сюртгендиле, энчи эссенцияны кюйдюрюп, кёзлерин аны къарасы бла ызлагъандыла. Къолайсызыракъла уа гаккыла бла басылгъан арпа тылыдан маскаланы хайырланыргъа угъай демегендиле.\nРимлилени патчахларыны юй бийчелери уа, терилерин таплай сакълар ючюн сют башны, уютулгъан сютню да унутмагъандыла. Жолоучулукъгъа чыкъгъан заманларында уа биргелерине эшеклени да элтип болгъандыла. Ала, бу жаныуарланы сютлерин саууп, анга кирип жууунургъа бек сюйгенлери себепли.\nРимлянкала чачны тюрсюнюн сарыгъа бургъанны жашырынлыгъын да билгендиле. Ала, эчки жауну чынар кюйдюрюлген кюл бла къатышдырып, башларына жагъып, кюннге чыкъгъандыла. Нек дегенде акъсылдымгъа тартхан женгил бурмала ол заманны модасына келишгендиле.\nРим цивилизация чачылгъандан сора аскет культ башланнганды. Орта ёмюрледе санны -чархны ариулугъуна табыныу къарыусуз адамны гюнахына саналып тебирелгенди. Алай бла тиширыула эркин, кёп къатлы этекле, жыйрыкъла кийип башлагъандыла, чачларын да энчи бёркчюкле тюбюне жыйып букъдургъандыла. Буруннгу кезиуледе айбатлыкъны белгилеген жорукъла ахырысы бла да унутуладыла.\nВозрождение ёмюр а бу жаны бла кесини энчи излемлери бла жетгенди. Уллу поэтле Данте, Боккаччо, Петрарка эм башхала акъ тери къызлагъа мархабат жырла такъгъандыла. Ол кезиуде ариулагъа узун боюнлу, бийик мангылайлыла саналгъандыла. Бу жорукълагъа бойсуна, тиширыула, бетлерин ёререк кёргюзтюр умут бла, къашларын жулкъуп, чачларыны ал жанларын жюлюгендиле, боюнларын узунуракъ сундурур ючюн а желкелеринде тюклени жокъ этгендиле.\nРококону ёмюрюнде модагъа бек бийик причёскала киргендиле. Аланы жарашдырыргъа темир чыбыкъланы, къуршоуланы, жибек тасмаланы хайырланнгандыла. Парикмахер искусствону бу тюрлю тамашалыгъы асыры багъа болгъаныны сылтауундан адамла, бетлерин, къолларын одеколон бла ышып, жыйылгъан чачларын а ыйыкъла бла тарамай, жуумай тургъандыла. Сёзге, Испанияны патчахы Изабелла Кастильская бир жол былай айтханы тарыхда къалгъанды: «Жашагъан дуниямда эки кере жуууннганма – туугъанымда эм той кюнюмде». Францияны патчахы Людовик XIV толусунлай юсюн- башын суу бла жаланда жаз башында тазалагъаны белгилиди.\nБизни ёмюрледе уа ариулагъа романтикалы сыфатлы, гинжибет тиширыула саналадыла. Ёсюмлю, арыкъсуу, кенг инбашлы, иничке белли гитче жан сюекли къызла, подиумлада юлгю болуп, бюгюннгю моданы, айбатлыкъны белгисине тергеледиле.


Вторник, 28 Февраль 2017 18:18\tГимназиячыла олимпиаданы дипломларын алдыла эмда байлаула салыргъа юрендиле.\tАвтор Редактор\nБыйыл февраль айны 27-де Черкесскеде Свято-Сергий гимназияны биринчи классларыны сохталарында, «Саулукълу болургъа излей эсенг» деген дерс бардырылды. Аны Къарачай-Черкес медицина колледжни 4-чю курсуну студентлери бардыргъандыла. Ала сабийлеге, кюн башынга чабса, чыкъгъан сынган болса биринчи къаллай болушлукъ этерге боллугъундан хапар айтдыла. Байлауну тюрлю-тюрлюсюн да кергюздюле. Артыкъ да бек сабийле, биринчи болушлукъ этерге юрениуню бек джаратдыла. Эсге салсакъ, бу сууда-къутхарыучу классды, кеси да Къарачай- Черкесияда ГИМС МЧС бла, медицина колледж бла, Шимал-Кавказ Гуманитар Академияны бассейни бла байламлылыкъ джюрютеди. Ол кюн огъунакъ Свято-Сергний гимназияда «Наше наследие» деген Бютеуэресей школ тургъа къошулгъанланы саугъалау болду. Быллай затха биринчи классны сохталары биринчи кере къошулгъан сынамлары къуандырырчады. Бинринчи дараджалы дипломла бла 2 , экинчи дараджалы дипломла бла 5 , ючюнчю дараджалы дипломла бла 8 адам саугъаланнганды.\tПодробнее ... Опубликовано в\nВторник, 28 Февраль 2017 18:16\tЕпархияда Межсоборный Присутствияны проектлерин сюздюле.\tАвтор Редактор\nСырный седмица кюнде Минераловаод эмда Нарсана бла Къарачай-Черкес Шимал клиса округланы динчилери Межсоборный Присутствияны эки джангы проектин сюздюле. Джыйылыуда, "Акафист в молитвенной жизни Церкви" бла "Профессии, совместимые и не совместимые со священством" деген пректлени юсюнден кеслерини клисаларына дзжюрюген джамагъатны сагъышларын да айтдыла православ динчиле. Биринчи проектни , дин къуллукъ бардырыу бла клиса искусствону сорууларыны юсю бла Межсоборный Присутсвияны комиссиясы хазырлагъанды, экинчини да Межсоборный Присутствияны комиссиясы, 2015-чи джыл январ айны 28-де Межсобоный Присутствияны президиуму, клиса управления бла Клисада бирликни баджаргъан управленияны механизмлерини юсю бла салыннган борчланы толтурур джанындан къурагъанды. Аланы юсюнден айтылгъан оюмланы Межсоборный Присутствия бла Богослов .ру деген порталда джыядыла. Ушакъны кезюуюнде, Минеральные Водыда, дин къуллукъда акафистлени къошуудан эмда алгъаракъда бегитилген бютеуклиса документлеге кере, приходла бла клиса организациялагъа экономика ишле бла хайырланыргъа дегенча сорууланы юсю бла белгисизлик ачыкъланнганды. Черкесскеде джыйылыуда да, бу затла белгили болгъандыла, клисагъа джюрюген тюз джамагъатны акъылы бла акафистле да этилген къуллукъну магъанасын тутадыла бир-бирде уа Дин къуллукъдан эсе да мийик дараджада боладыла деб, ол а, акафистде этилген тилек табын этгенни джанына себелик орналтады, ол Евхаристия бла Масих Иссаны эсге тюшюрген Адетге толу къошулууну орнун толтурады. Алай а ол проблема документге тюшмегенди., Динчиликге заран салмазлыкъ усталыкъланы юсюнден документде былай айтылады « тюз ишлемеклик диакон бла пастырлыкъ къуллукъгъа тыйгъыч этмезге керекди», алай а ала къаллай тыйгъычла болургъа боллукълары эмда аны ким белгили этери ачыкъланмайды. Быйыл февраль айны 26-да, епархиал дин-катехизация курсланы тамадасы протоирей Симанович Олег Пятигорскеде филиалны курсларына джюрюгенле бла теджелген проектлени сюзгенди. Курсланы тамадасы тынгылаучуланы проектлени документлери бла шагърей этгенди эмда аланы юсю бла Клисада баргъан сюзюу ишледен хапар айтханды. Джыйылгъанланы артыкъ да бек эслерин, «Профессии, совместимые и не совместимые со священством»,ь деген проект белгенди, артыкъ щда бек клирикле врачлыкъ бла кюреширге боллукълары. Аны юсюнден оноуланы эмда теджеулени Межсоборный Присутствияны аппаратына ашырлыкъдыла.\tПодробнее ... Опубликовано в\nСреда, 22 Февраль 2017 08:06\tГимназиячыла кеслерини устазларын алгъышладыла.\tАвтор Редактор\nБыйыл февраль айны 17-де Черкесскеде Свято-Сергир гимназияны сохталары, кеслерини кураторларын МЧС-ни эмда Эресейни Чекчи аскерини офицерлерин ала бла биргекъарт аталарын, аталарын, уллу къарнашларын джуукълашыб келген Ата Джуртну къоруулаучуларыны кюню бла алгъашладыла. Билим берген 11-чи номерли аралыкъны директору Ляшова Елена офицерле бла протоирей Кузнецов Сергийге гокга хансала берди. Сабийле джарыкъ, сейир концерт программа хазырлагъан эдиле. Къуанчдан сора бары да саугъала алгъан эдиле.\tПодробнее ... Опубликовано в\nСреда, 22 Февраль 2017 08:05\tАрхиепископ Феофилакт ишлене тургъан клисаны куполуна нюр салгъан адетни этди.\tАвтор Редактор\nБыйыл февраль айны 18-де Вселенский родительский шабатында Пятигорске бла Черкесскени архиепископу Феофилакт, Новопавловскеде Петропавлов клисада Дин къуллукъ бардырды. Дин къуллукъну аллы бла Архипастырь орнатылыргъа хазыр болуб тургъан куполлагъа нюр салгъант адетни этди. Литургияда дин къуллукъ болушлукъну клисаны тамадасы Новопаловск клиса округну приходларыны джуаблы джинчиси протоирей Цапко Владислав бла Новопаловскеде Раббийни Анасыны Владимир иконасыны сыйына аталгъан клисаны тамадасы протоирей Дионисий Назаров этдиле. Диакон къуллукъгъа да прододивакон Куба Димитрий башчылыкъ этди.Ектения дуадан сора архиепископ Феофилакт, Украина бла Джуукъ Востокда къазауатла тохтасынла деб тилек этди. Литургия бошалгъандан сора Владыка джыйылгъанлагъа ауаз бериб, бир емюрню мындан алда ауушхан христианлылагъа джаназы дуа этди. Дин къуллукъ бошалгъандан сора Владыка клисагъа джыйылгъан джамагъат бла тюбешиб ушакъ этди. Ол кюн огъунакъ кече архиепископ Феофилакт Пятигорскени Спасс клисасында кечеги дин къуллукъ бардырды. Архиерейге дин къуллукъ болушлукъну клисаны клириклери этдиле. Анда дин джырланы Анна Куба башчылыкъ этген архиерейли хор джырлады. Адетдеча Владыка Сыйлы Китабны окъугъандан сора православ дин ахлулагъа елей джэаудан джакъды.\tПодробнее ... Опубликовано в\nСреда, 22 Февраль 2017 08:03\tАрхиепископ Феофилакт миллетлеарасы келишиуню сорууларыны Советини кенгешине къошулду.\tАвтор Редактор\nБыйыл февраль айны 17-де Пятигорске бла Черкесскени архиепископу Феофилакт, Ставрополь крайны губернаторуну ышыгъында къуралгъан миллетлеарасы келишиуню советини кенгешине къошулду. Ол Пятигрск къарал университетни мекямында болуб етгенди. Ол кенгешге, Ставрополь крайны Правительствосуну председателини биринчи орунбасары Ковалев Иван башчылыкъ этди. Советни ишине дагъыда, Ставрополь крайны Правительствосуну председателини орунбасары Скворцов Юрий, Ставрополь крайны муслислиманларыны Дин идарасыны муфтийи Рахимов Мухаммад, Терк къазакъ аскерни Ставрополь округуну атаманы Журавский Александр эмда ведомствола бла министерстволаны тамадалары, крайда Шимал Кавказ республикаланы толу эркинликли келечилери, миллет культура автономияла бла джамагъат организацияланы келечилери да къошулгъан эдиле. Иш повесткада баш сорууну- Ставрополь крайда 2016-чы джыл миллетле эмда динлеарасы келишиу эмда 2017-чи джылда кърал миллет политиканы хайырландырыу джаны бла власть органланы борчлары дегеннге джораладыла.Миллетлаарасы келишиу бла къазакъланы ишинден Ставрополь крайны комитетини председатели Писаренко Александр, миллетле бла дин келишиуню юсюнден хаманда мониторинг этилиб тургъан , джамагъатны оюмун эсеблеб айтды. Ол чертгенден, крайны джамагъаты миллетле арасында келшиуге ашхы багъа бергенлери 86 процентдент аслам болгъанды. Етген джыл Новоселицкийде терракт этерге излегенлери толмагъан сагъатда , ол джаны бла миллетни кез къарамы аман джанына тюрленмегенди. Аллай келишиу да динле арасында да керюнедиле, аны кергюзюмю да 80 процентден аслам болгъанды. Аны бла ол затланы бек хайырлыгъа санайдыла.\tПодробнее ... Опубликовано в\nПятница, 17 Февраль 2017 12:56\tНарсананы школларында юйдегиде багъалы шартланы юсюнден селешдиле.\tАвтор Редактор\nАдамны юйдегили болуб джашауундан кеб магъаналы зат билдиле Нарсана шахарны школларыны абадан классларыны сохталары «Дом для мамы» деген аралыкъда суаблыкъгъа ишлеген Мосцепан Владимирден. Ушакъда баш теманы аналыкъгъа атадыла. Аборт этген терс ишден джанларгъа, ол джаннга да санга да къаллай заран келтиргенинден хапар айтды епархия аралыкъны волонтеру. Быйылны аллындан башлаб юйдегиде багъалы шартлагъа, абортланы, тютюнт ичиуню . ичгичиликни заранлыгъына джораланнган «Сохрани жизнь» деген ат бла кермюч курорт шахарны 8, 9, 10, 17 бла 19 школларында болуб етгенди.\tПодробнее ... Опубликовано в\nПятница, 17 Февраль 2017 12:54\tДжылны эсеблерин чыгъарыугъа епархияны келечилери да къошулдула.\tАвтор Редактор\nПятигорскеде джамагъатны социал джумушун баджарыу комплекс аралыкъ етген 2016-чы джылны эсеблерин белгиледиле. Джыйылыугъа иерей Гриценко Виталий бла Климова Галина эмда Пятигорск клиса округда социал къуллукъгъа джуаблыла да къошулгъан эдиле. Эсеблени чыгъарыуну кезюуюнде аралыкъны усталары, Пятигорскеде Покров клиса бла байламлылыкъ тутуугъа уллу багъа бериб, аны тамадасы Яковенко Илия бабасха ол байламлылыкъ тутухан 2016 джылны эсебинден разылыкъ письмо джибергендиле.\tПодробнее ... Опубликовано в\nПятница, 17 Февраль 2017 12:53\tСретения Господня байрамда Дин къуллукъну архиепископ Феофилакт Спасс клисада бардырды.\tАвтор Редактор\nБыйыль февраль айны 14 бла 15-де Сретения Господня байрам дин къуллукъланы Пятигорске бла Черкесскени архиепископу Феофилакт, Пятигорскени Спасс клисасында бардырды. Архиерейге дин къуллукъ болушлукъну клисаны клириклери этдиле. Анда дин джырланы регент Куба Анна башчылыкъ этген архиерейли хор джырлады. Байрамгъа аталгъан кечеги дин къуллукъда Архипастырьлитияда гырдыжнлагъа разылыкъ этиб Сыйлы Китабны окъугъандан сора православ дин ахлулагъа елей джауну джагъыб аны ызы бла кечеги дин къуллукъдан сора джыйылгъанлагъа сезюн айтды. Дин къуллукъда архиепископ Феофилакт, Инджилден юзюкню окъугъандан сора джыйылгъан джамагъатха ауаз берди,андан сора да Украина бла Джуукъ Востокда къазауатла тохтасынла деб тилек этди. Дин къуллукъну кезюуюнде православ джаш телюню Кюнюне ийген, Москва бла бютеу Эресейни Сыйлы Патриархы Кириллни алгъышын да окъудула. Владыка бу байрамгъа махтау этди. Адетдеча Владыка келген джамагъатны байрам бла алгъышлаб литургиядан сора Сыйлы Къачны тутду.\tПодробнее ... Опубликовано в\nПятница, 17 Февраль 2017 06:18\tКъазакъла ата-бабаларыны тарихлерин эсге тюшюрдюле.\tАвтор Редактор\nЧеркесскеде Баталпаша шахар къазакъ джамагъатында кебчюлюк къоруулай бла аскер- патриотлукъ ишге джораланыб кезюулю мероприятие болуб етдю. Къарачай-Черкесияда Шимал округну къазакъларына динчилик этген протоирей Соколов Геннадий бардыргъан дуадан сора, Баталпаша шахар къазакъ джамагъатны атаманы Брянцев Владимир кесини болушчулары Дейдименко Игорь бла Чапура Виталий бла бирге Кавказда къазакъчылыкъны къуралыуундан эмда тарихде болгъан затладан хапар айтдыла. Джыйылгъанлагъа , къазакъ Хопер полкну 320 джыллыгъына аталгъан кино кергюздюле. Владимир Александрович айтхандан, Эресей къралны тарих белгилеринде хопер къазакъладан биринчи кере 17 емюрде белгили болгъанды. Аланы артыкъ етгюрлюклери, Ата джуртларына сюймекликлери болгъанды. Ала Ставрополь шахарны, талай станселени эллени бюгюн Къарачай-Черкесияны къурагъандыла. Аны тышында да тюбешиуде къазакъла, аллында заманлагъа этиллик ишле бла масленница байрамны бардырыуну да сюздюле.\tПодробнее ... Опубликовано в\nПятница, 17 Февраль 2017 06:16\tМинеральные Воды шахарда Сретения джаш телю окъуула болдула.\tАвтор Редактор\nОзгъан кюнледе Минеральные Воды шахарны 6-чы номерли школунда , Минераловод админстрацияны билим бериу Управлениясы бла Минераловод благочинияны байламлылыкъ тутханларыны тамалында, адетдеча , « 1917-2017 гг. – уроки века». Деген темагъа атаб Сртетение джаш телюокъуула болуб етдю. Аны аллын Минераловод клиса округну дин билим бериу катехизация джанындан дуаблы динчини болушчусу , Минеральные Воды шахарда Благовещенск клисаны тамадасы протоирей Бабенко Димитрий бла Минераловод округну джуаблы динчисини болушчусу Панасенко Алексей ачдыла. Ала Сретение байрамны тарихинде, православ джаш телю Бютеудуния кюнюнден хапар айтдыла эмда День святого Валентина деген кюнню клиса бла къаллай байламлылыгъа болгъанындан да айтдыла. Кеб болмай Москвада етген Рождество окъууладан анда болуб келген 103-чю номерли гимназияны устазы Т.Г.Афонина да хапар айтды. Соловкаланы, Орус Голгофача, 111-чи номерли МБОУ тарихден устазы В.М Лашко айтды. Ол кеси да ол сыйлы джерде талай кере болуб келгенди. Бу окъуулагъа хаман да Минераловод къазакъ дзжамагъатны атаманы Губенко О.В.да къошулгъанлай турады. Ол, джюз джыл мындан алда этилген ишлени эсге салыб, абадан кллассланы сохталарын, ата джуртларыны , миллетлерини тарихин таймаздан билиб турургъа керексиз деб чакъырыу этди. Джыйылыуда дагъыда школланы сохталары кеслерини музыка номерлерин кергюздюле. Бу окъуулагъа келгенлени барына да орта билим берген 6-чы номерли школну директору Горланова И.В иги къонакъбайлыкъ этди.\tПодробнее ... Опубликовано в\nАрхиепископ Феофилакт, Ставропольени джаш суратчыларыны кермючюн ачды.\tНальчик бла Черкесскеде МЧС-ни къуллукъчулары бла конференцияла бардырылдыла.\tЕпархияны приходларында елген афганчылагъа дуа этдиле.\tГребенников Сергей Черкесскеге энтда келди.\tВ началоНазад567891011121314ВперёдВ конец\tСтраница 10 из 231\tГлавнаяАнонсыНовостиОбъявленияАрхиерейКавказский паломникъПриходыМонастыриДуховенствоСвятыниОтделыВидеоЖизнь ЦерквиФотоПресс-досьеЕпархиальное собраниеЕпархиальный советДокументыКонтакты


«Адамгъа адам керекди ансы, къалгъаны уа табыллыкъды» | Электронная газета "Заман"\nБиринчи кере Ахматны Чирик кёлде кёрген эдим, биз анда, Бабугентни чамгъа- лакъырдагъа усталарын жыйып, телевидениягъа «Чамхана» бериу алгъан эдик. Ахмат чынтты чамларындан сора да, адеплилиги бла эсибизде къалгъан эди. Экинчи кере 2019 жылда «Къонакъбайлыкъ» деген проектни чеклеринде Туменлагъа Къарачай-Черкес Республикадан абазин жаш Биджиланы Джабраил келеди да, аны юсюнден толу хапар билирге Бабугентге барама.\nДагъыда ол заманда «Жылны юйюрю» деген конкурсда «Эл юйюр» деген номинацияда Туменлары хорлагъан эдиле. Бу жол а таматаланы эсгериулерин жазаргъа, элни бюгюннгю эм тамблагъы жашаууну юсюнден оюмларын билир муратда жолгъа чыкъгъан эдик. Ахмат журналист къауумну хант столгъа олтуртады: «Алгъа ауузланыгъыз да, ызы бла уа ишлерсиз»,- дейди. Жылы хычинле, этден тюрлю- тюрлю ашла, айран…\nУшагъыбыз башланады. Ахмат тау адетлени-тёрелени былай терен къайдан билгенин сорабыз. «Жаннетли болсун, атам Омакъ эсли адам болуучу эди, кеси да 96 жыл, аны атасы уа 100 жыл жашагъандыла. Атам Къоспартыда кеси юйюнде угъай, Бийлада ёсгенди. Ол заманда адамла бир- бирлерине сабийлерин ышаннгандыла». Ызы бла Ахмат Бийланы бийликлери башларына таш болуп тийгенин жюреги къыйналып айтады. Жетмишинчи жыллада Бийланы Аплий, Омакъны эмчек эгечи, къарындашын кёрюрге Бабугентге келген эди. Ингирден тангнга чыкъгъан эдиле ушакъ эте. «Атам да, Аплий да айта эдиле, къара халкъны ичинде бийледен эсе кёпге да байла болгъандыла, алай бийлени къылыкълары ариу болгъанды, адетни-тёрени бек къаты билгендиле.\n«Балкария» деген очеркни Абайланы Мисост бошдан жазмагъанды. Бизнича аз санлы халкъда алгъа бийлени, ызлары бла уа жерде ишлей билгенлени къурутханлары уллу къыйынлыкъ болгъанды», - дейди Ахмат.\nСора, биягъы чай ичерге олтургъаныбызда уа, чамла айтады. Аппаны тилини байлыгъына сейир этеме. Бабугентни орта школуну устазлары элде сабийлени бир къаууму малкъар тилни билмей школгъа келгенлерине жарсыйдыла. Аппа уа сабийлери, туудукълары бла да жаланда малкъар тилде сёлешеди. «Таулу юйюрледе тауча сёлеширге керекди, орус тилге уа сюйселе-сюймеселе да юйренирикдиле: телевидение, радио, школ да – орус тилдедиле. Не да этип, тилибизни сакъларгъа керекбиз», - дейди Ахмат.\nБиз Роза бла да ушакъ этебиз. Ол келини Фатима аны бек ангылагъанын къууанып айтады. «Келиними къызымдан башха кёрмейме. Сабийлеге да бек иги анады. «Сиз анагъызгъа аман болсагъыз, Аллах къурамаз сизни», - дейме. Билирле къыйынын».\nРозаны жюрегинде ачыкъ жарасы барды. Къонакъ сабийни суу алып кетгенде, аны чыгъарабыз деп, бир кюнню ичинде эки къызы суугъа батылып ёлгендиле: бирине – онюч, экинчисине онбеш жыл бола эди. Битеу Бабугент ашыргъан эди замансыз жашаудан кетген эгешчиклени. Роза ол кюнледе акъылдан шашаргъа къалгъанды, аны сакълагъан – ол кюнледе намаз этип башлагъаны болгъанды. Ийман жюрекге уллу кюч береди, адам кётюралмазлыгъын да кётюреди. Намазлыкъда кюн сайын Ахмат бла Роза сабийлерин эсгередиле, ала ючюн тилекле этедиле: жалгъан дуниядан керти дуниягъа кетгенлерине толусунлай ийнанадыла. Бу эки ариу адам къыйынлыкъларындан сора жамауатдан, жууукъларындан айырылмагъандыла, дуниягъа таза ниетлерин тюрлендирмегендиле.\n«Къонакъбайлыкъ» деген проектге да бошдан къатышмагъан эдиле: Туменланы юйлерини эшиклери къонакълагъа не заманда да ачыкъдыла. «Келишиулюк, бир бирни ангылау къалай игидиле! - дейди Ахмат. - Биз Азиядан къайтханда, барыбыз да бир бирге болушуп, изеуле этип, юйлерибизни алай ишлеген эдик. Адамгъа адам керекди, бир кесинг бир ишни да жалчыталлыкъ тюйюлсе».\nАхмат Къыргъызда, Ош областьда, Наукат элде туугъанды. Анда узбек, къыргъыз тилледе окъутхан школла да бар эдиле, алай Омакъ жашын орус тилли школгъа жюрютген эди. «Узбек, къыргъыз сабийле бла шуёхла эдик, - дейди Ахмат.- Биз машинагъа олтуруп кетгенибизде, мени тогъузжыллыкъ узбек тенгим Гъаиб ызыбыздан къарыуу жетгинчи чапхан эди. Мында Бабугентде да оруслула, къабартылыла кёп эдиле алгъын, «Леспромхозда» ишлей эдиле. Артда ол да жабылды, алай алыкъа бир талай оруслу барды элде.\nБиз орус къабырланы атып къоймагъанбыз, къарайбыз. Башха эллеге, шахарлагъа кёчюп кетген оруслула ёлселе, аланы осуятларына кёре Бабугентде асырайдыла. Алыкъа бизни элибизде миллетлени араларында бир даулаш болмагъанды. Ма аллай огъурлуду Бабугент. Элими жери, адамы да бек багъалыдыла манга».\n«Ишлеген – насыпды»\nАхматны бла Розаны жашлары Марат, бригада къурап, ремонт ишле бла кюрешеди. Алай анга да хунер керекди. Совет жылладача, элде завод ишлемейди, шёндюге дери агъачны къырып, паркет этиу да тыйылгъанды, энди агъачха тиерге эркинлик жокъду. Кёпле Россейге кетип, юйюрлерин алай кечиндиредиле. Алай сабийле атасыз ёсгенлери иги тюйюлдю.\n«Иш болсун ансы, тохтаусуз ишлерикбиз. Айхай…Бусагъатда республикада битеу элле да бизничадыла. Мал тутаргъа кюрешебиз, бахчада ёсдюралгъан затларыбызны ёсдюребиз, алай ай сайын иш хакъ алгъанла бек аздыла. Колхозубуз болгъанда уа иш бек кёп эди. Мен отуз эки жыл къурулушда уруннганма. Ревизор болуп а жыйырма жыл тургъанма, сора онеки жыл – сабанчы. Ишлеген – насыпды», - дейди Ахмат. Роза уа ышарады: «Бюгюнлюкде окъуна ишсиз бир кюнюн оздурмайды».\n…Кетерден алгъа Ахматдан чам айтырын тилейбиз. Къалай сейирди бизни кёп къыйынлыкъ кёрген халкъыбыз жарыкъ кёллюлей къалгъаны, кюлюрге-ойнаргъа да сюйгени. Алай эсе уа, жашау барады.


Къабарты-Малкъарны ариу жерлерини суратлары бла - открыткала | Электронная газета "Заман"\nРоссейни кесинде туризмни айнытыр муратда Ростуризм Россейни Почтасы эм Орус география общество бла бирге къыралыбызны ариу жерлерини суратлары бла открыткала чыгъаргъанды.Аланы почтаны бёлюмлеринде алыргъа боллукъду. Алада Калининград областьдан Приморьягъа дери 23 регионну ариу жерлери суратланадыла, ол санда Къабарты-Малкъар да. Бизни республикадан чучхурла, тюзле, таула кёргюзтюледил. Аланы хар биринде регионнга келирге чакъыргъан жазыула бардыла.\nЖылны ахырына аллай открыткала Россейни битеу регионларыны суратлары бла чыгъарыллыкъдыла, деп билдириледи республиканы курортла эм туризм министерствосундан.


Хазырлыкъны халына къаралгъанды - Государственное учреждение "Редакция газеты "КАРАЧАЙ"\nХазырлыкъны халына къаралгъанды\nКъЧР-де, Эресей Федерацияны бирси регионларыча, толусу бла цифралы телевидениеге кёчерге хазырланадыла. Аны бла байламлы КъЧР-ни Башчысы Темрезланы Рашид КъЧР-ни Промышленность бла сатыу-алыу министерствосундан талай ишни тындырлыгъын излегенди. Ведомство кесини кёзюулю джыйылыуунда ала къалай толтурула баргъанларына къарагъанды. Джыйылыуну Министерствону башчысы Аргунов Мурат бардыргъанды.\nОл чертгенден, Темрезланы Рашидни аманатларын толтуруу джаны бла иги кесек иш этилгенди. Сёз ючюн, цифралы телебериулени бардырыргъа хазырланыу бла байламлы республикада цифралы сеть къуралгъанды. Ол 45 станцияны бирикдиреди. Аны бла да къалмай, Черкесск шахарда мийиклиги 150 метрге джетген джангы телебашня ишленнгенди.\nРеспублика цифралы телевидениеге кёчерге эмда аналог телевидениени ишин тохтатыргъа хазырланнганыны юсюнден муниципалитетледе джамагъатха таймаздан хапар берилгенлей турады. Ол ишни асламысына муниципалитетлени къуллукъчулары бла КъЧР-ни РТРС-и хазырлагъан 24 волонтёр бардырады. Ала, элледе юйлеге айланыб, адамланы цифралы телевидениеге кёчерге хазыр болгъанлары бла къалгъанларын тинтедиле. Ол джаны бла болушлукъ кереклилени тизимлерин этедиле. Бюгюнлюкде муниципалитетледе цифралы телевидениеге кёчерге керекли телевизион аппаратла сатыб алырча хыйсаблары болмагъан 1246 адам болгъаны ачыкъланнганды. Волонтёрла аланы тизимлерин джазыб джарашдыргъандыла.\nАлай бла, джыйылыуда айтылгъандан, республиканы цифралы телевидениеге кёчюрюуге хазырлауну иши тыйыншлы дараджада барады.


Спецтехника 6-я Советская улица. Аренда спецтехники 6-я Советская улица\nСпецтехника 6-я Советская улица . Аренда спецтехники 6-я Советская улица .\nОТЗЫВЫ АРЕНДА СПЕЦТЕХНИКИ 6-я Советская улица\nНаш портал spetstehnikaspb.ru в сети интернет можно найти по таким запросам как: Спецтехника 6-я Советская улица . Аренда спецтехники 6-я Советская улица .\n# Спецтехника 6-я Советская улица # Аренда спецтехники 6-я Советская улица


Аскер жигитлигине урунуу жигерлигин да байлап, алгъа таукел барады | Электронная газета "Заман"\nАскер жигитлигине урунуу жигерлигин да байлап, алгъа таукел барады\nЭкинчи ноябрь къарачай халкъны эм бушуу кюнлеринден бириди. Къыркъ ючюнчю жылда ол кюн анга да уллу ачыу сынаргъа тюшген эди. Ёмюрледен бери жашагъан жеринден, Ата журтундан Орта Азиягъа, Къазахстаннга зор бла кёчюрюлдю.\nЖолда кёпле къырылдыла, артта уа ачдан, хауасы, сууу жарашмай да, иги кесек адам ёлдю. Сюргюнде кёрген къыйынлыкъланы юслеринден кёпле жазгъандыла. Ол санда Мамаланы Зухура. Бюгюн аны «Абидат амманы айтханы» деген хапары бла шагъырей этебиз.\n«Бир жол Абидат аммагъа къонакъгъа бардым. Аны кесине жараулу эки бёлмели юйчюгю манга багъалы кёрюндю. Ол 1918 жылда туугъанды. Колхозла къурала башлагъан замандан, Уллу Ата журт урушну жылларына дери да кёп затны эсине тюшюрдю. Сюргюнню хапарын да айтды.\n«… Ноябрьни биринчи кюню. Элни ичи къара кийимлери бла солдатладан толдула. Ала бизге жукъ этмей эдиле, орам бла айланып тургъан болмаса.\nЭкинчи кюн эртден бла эртде эшигибиз тюйюлющдю да, анам барып ачды. Аскерчиле чыгъыгъыз, сизни кёчюрген этедиле деп, юйге кирдиле. Атам эрлай бир къойну сойду да, тузлап, мешокга салды. Юйде кесибиз кётюраллыкъ затланы алдыкъ да, тышына чыкъдыкъ. Орамда уа къартла ынчхай, сабийле жарты жукъулу болуп жиляй. «Биз кимге къыйынлыкъ салгъанбыз, бизни былай сюрюп барырча, жашларыбыз аскерде къазауат эте, бизни уа ушкокла бла сюрюп»,- деп къычыра эдиле тиширыула.\nБизни элни ортасына жыйдыла. Бир заманда машинала келип тохтадыла. Барыбызны да, ары миндирдиле, сыйынмагъанлагъа экинчи машина да келди. Жёгетей аягъында темир жолгъа элтдиле. Алайда болгъан ишни жетип келген сабийлеге Аллах кёргюзтмесин, хар инсан бири-бирин излеген, жилягъан тауушла. Атла жыйылгъан вагон келди да, ары хар бирибизни миндирдиле. Эшиклени къаты жапдыла. Къайры элтгенлерин айтмайдыла.\nКюн чыкъгъан жары тебиредик. Къоюнумда сабийчикге алты ай болгъан эди. Атам, анам, гитче къарындашым, бир да эгешчигим барабыз. Вагонну бир мюйюшюнде атам от этип, къойну биширип, аны этинден хар бирине жетгенича бере барабыз. Бир заманда Волга сууну юсюнде тохтадыкъ. Хар бири тынч болгъандыла. Сора иги кесек замандан тебиредик. Кезиуден-кезиуге вагонлагъа кирип, ёлгенлени кёрселе, къалайгъа жетселе, алайда тышына атхандыла.\nАзияны къум тюзлерине жетдик. Арбала бла къазахлыла келдиле да, юйюрлени бирге миндирип, алып кете эдиле. Бизге бир уллу аманлыкъ этген адамлагъача къарай эдиле.\nБиз тургъан жерде мамукъ ёсдюргендиле. Бизни бир гитче юйчюкге салдыла. Атам ишге жарашды. Анам а юй жумуш бла кюреше. Жазда гитче эгечиме тери ауру утийип, андан ёлюп кетди. Атам да, бир исси кюн бахчада кетмен бла арыкъ къаза тургъанлай, жижек деп ханс ёсгенди, андан ашап, ызы бла арыкъда бара тургъан суудан ичгенди да, юйге келип, бир кесек тургъандан сора жюрек ауруулу болуп ёлгенди. Анам а андан сора тели ауруудан ауушханды. Гитче къарындашым да аланы ызларындан дуниясын алышханды.\nКъолумда гитче сабий бла эки къарындашым къалдыла. Атамы къарындашы Исхакъ къазауатдан жаралы болуп келген эди. Ол мени детдомгъа ишлерге салды. Жарлы халкъым киши жеринде сынамагъан, кёрмеген да къалмады. Бир кере кёргеними айтсам да аны ангыларгъа тамам сунама. Бир жол къарачайлы жашчыкъ, садакъа жыя, бир къазахлыланы юйлерине жууукълашады. Андан бир огъурсуз къатын чыгъып, итни юсгюреди да, ол сабийни къабады. Аны кёрюп, мен, тёзалмай, чабып барып, ол къатыннга урушхан да этеме, тюер ючюн да къалмайма.\nИшни юсюнден айтханда уа, танг атмай мамукъ бахчалагъа бара эдик. Ингирге дери аны жыйгъанбыз, андан сора уа кечге дери мамукъну урлугъун айыргъанбыз, бахчалагъа суу салгъанбыз, арыкъ къазгъанбыз. Талай заман озгъандан сора къазахлыла бизге иги къарап башладыла, 1957 жылгъа дери ма алай турдукъ…»\nЭр кишилерибизни къазауатда, немисли фашистле бла жан-къан аямай сермешгенлерин, къыралны сыйлы саугъаларына да тийишли болгъанларын эсге алмадыла къырал башчыла. Сёз ючюн, партизан полкну командири болуп тургъан Къасайланы Муссаны жашы Османнга Совет Союзну Жигити деген ат аталгъан эди (ёлгенден сора). Гвардияны полковниги Богъатырланы Умарны жашы Харун ол сыйлы атха 1943 жылда Днепр сууну ётген заманда этген жигитлиги ючюн тийишли болгъанды.\nАладан сора да бар эдиле сыйлы атха тийишли болгъан къарачайлы жашла. Болса да кёчгюнчюлюкню хатасындан ала саугъасыз къаладыла. Артда, 1995 жылда, Россей Федерацияны Президентини Указына кёре ол адамлагъа Россейни Жигити деген атла берилгендиле. Ол санда Хайыркъызланы Кичи-Батыргъа, Голаланы Жанибекге, Биджиланы Солтан-Хамидге, Гербекланы Магометге, Ёзденланы Дюгербийге, Ижаланы Абдулгъа, Бадахланы Хамзатха, Къаракетланы Юнусха, Чочуланы Харуннга.\nАтлары айтылгъан аскер башчыла - генералла Семенланы Владимир, Магометланы Солтан, Боташланы Казимир да къарачайлы жашладыла. Энди аладан сора да бардыла уллу аскер къуллукълада ишлеген къарачайлыла.\nШидакъланы Патия, Гюржюланы Нузула, Абдуллаланы Тамара уа Социалист Урунууну Жигитлеридиле. Былада кимден да артыкъ ишлеп, урунууда болдургъан ахшы кёрюмдюлери ючюн тийишли болгъандыла сыйлы атлагъа. Кёчгюнчюлюкню кезиуюнде уа Семенланы Зударжат онсегиз жылында Урунууну Къызыл Байрагъыны эм Ленинни орденлерин алгъан эди.\nМиллетде жазыучула, назмучула, алимле, артистле да кёп. Битеу дуния биледи Семенланы Исмайылны «Минги тау» жырын. Ким эшитип, сейирге къалмагъанды Ёзденланы Албертни, Тамбийланы Къаспотну, Батчаланы Лидияны, Борлакъланы Фатиманы жырларына тынгылап. Жазыучуланы айтханда, Аппайланы Билялны, Созарукъланы Норийни, Хубийланы Абу-Хасанны, Кипкеланы Зареманы, Ёзденланы Окъубну, Мамчуланы Динаны эм дагъыда кёп белгили адамланы айтыргъа боллукъбуз.\nАны айта келгеним, сюргюн къыйынлыкъны сынагъан эсе халкъым, бюгюлмегенди, тилин, адет-тёрелерин, аскер жигитлигин, урунуу жигерлигин да тас этмегенди. Алгъа таукел барады».


Спецтехника Гельсингфорсская улица. Аренда спецтехники Гельсингфорсская улица\nСпецтехника Гельсингфорсская улица. Аренда спецтехники Гельсингфорсская улица.\nОТЗЫВЫ АРЕНДА СПЕЦТЕХНИКИ Гельсингфорсская улица\nНаш портал spetstehnikaspb.ru в сети интернет можно найти по таким запросам как: Спецтехника Гельсингфорсская улица. Аренда спецтехники Гельсингфорсская улица.\n# Спецтехника Гельсингфорсская улица # Аренда спецтехники Гельсингфорсская улица


Спецтехника Зеленогорская улица. Аренда спецтехники Зеленогорская улица\nСпецтехника Зеленогорская улица . Аренда спецтехники Зеленогорская улица .\nОТЗЫВЫ АРЕНДА СПЕЦТЕХНИКИ Зеленогорская улица\nНаш портал spetstehnikaspb.ru в сети интернет можно найти по таким запросам как: Спецтехника Зеленогорская улица . Аренда спецтехники Зеленогорская улица .\n# Спецтехника Зеленогорская улица # Аренда спецтехники Зеленогорская улица


Сюйген ишине кёл салып уруннганладанды | Электронная газета "Заман"\n«Кесим окъугъан мектепде урунургъа мадар табылгъанында,-дейди Алина Биляловна сюйюмлю ышара,-элимден, жеримден узакъгъа кетмегенлей, сюйген устазларымы биргелерине боллугъун кёзюме кёрюнюп, бек къууаннган эдим. Андан бери жыйырма жылдан озгъанды. Алай болса да, сокъуранмайма. Энтта бир кере сайларгъа тюшсе да, бу ишими айырлыкъ эдим жангыдан».\nЮч классны къырал экзаменлеге дери жетдиргенди. Ал 10 жылны орус эмда къарачай тиллени юйретип тургъанды. Артда уа, къарачай тилден дерсле берип кюрешгенди. Ол кёплени тийишли адамла этип къошханды жамауатха. Биринчи классы школну тауусхан заманда, фахмулу устазны сохталарындан бири алтын майдал алгъанды. Ма алай, жанын-къанын аямай, къадалып, окъутуп кюрешгенди ол жаш тёлюню.\nАнга алай иги окъуталырча бай иш сынам бергенлени ичинде аны биринчи классдан окъутхан педагогу Дерябина Нина Михайловнаны, математикадан дерсле берген Текеланы Ленмара Юсуфовнаны эмда башхаланы атларын ыразы болуп айтады. Университетде билим алгъан заманындан да Алийланы Тамарагъа, Ёзденланы Зубайдагъа эмда Батчаланы Али-Муратха уллу бюсюреуюн билдиреди.\n«Сау болсун школну директору Жазаланы Надя»,-дейди ол ушагъыбызда таматалыкъ эте да, керти шуёхлукъ, тенглик тута да билген асыл адамды. Устазлыкъ ишде уа, бай сынамы барды.\nАны хайырландыра, коллективине тап оноу этеди, адамланы арасында шуёхлукъну сакълау бла бегитиу, келишиулю болуу дегенча, сезимлерин ёсдюре, жигер урунады. Школну жашаууна келишген не тюрлю да жумуш болса, анга жакълыкъ этерге хазырды».\nАна тилибизни кенг жаяр, айнытыр жаны бла мектепде, андан тышында да кёп жумуш этиледи. Сёз ючюн, былтыр КъМР-де бла КъЧР-де къарачай-малкъар тилден бла адабиятдан Мечиланы Кязимни бла Семенланы Исмайылны сыйларына аталгъан регионла аралы фестиваль болгъан эди. Аны къурагъанла эмда бардыргъанла бизни республикада устазланы квалификацияларын ёсдюрген институтну къарачай, ногъай тиллени бла адабиятны кафедрасыны таматасы Мамаланы Фатима бла республикада методика ишлеге жууаплы Умарланы Кулина болгъандыла. Алагъа Батчаланы Зауутдин да болушханды. Фестиваль эки бёлюмге юлешинип, КъМР-де бла КъЧР-де ётгенди. Анда Алинаны сохталарыны бири –Апаланы Солтан - алчы жерни алгъанды. Эришиуню биринчи бёлюмю 2018 жылны жазында, экинчи бёлюмю ахырында болгъан эдиле. «Ол кезиуде директорубуз Жазаланы Надя къолундан келгенича, болушлукъ этгенлей тургъанды»,-дейди Алина Биляловна.\nХапарыбызны жигити уста дерсле бергенден тышында да, тил байлыгъыбызны айнытыр жанындан да кёп кюрешеди. Сёз ючюн, 2017 жыл Гочияланы Софья, Мамаланы Фатима эмда Батчаланы Али-Мурат 5-чи классны сохталарына деп, окъуу китап чыгъаргъандыла. Алина уа, анга Фатиманы нёгерлиги бла «Методика болушлукъ» деп пособие жазгъанды. Кеси да билимли устаз болгъаны себепли, экзаменледе къырал комиссияны келечисиди. Ма алай, сюйген ишине кёл салып, бет жарыкълы урунады ол. .


Хобустаны тузлау | Электронная газета "Заман"\nКъыш айлада хайырланыргъа деп жарашдырылгъан тахта кёгетлени бек игилеринден бири тузланнган хобуста болгъаны, адамны саулугъун кючлеуде ол кёп затха жарагъаны эрттеден белгилиди. Аны хазырлауда юй бийчеле энчи амалланы хайырланадыла. Аланы юслеринден «6 соток» газетде В. Лудилов жазгъанды.\nБитеулю жорукъла бла\nБолсада ол ишни тамамлауну тюрлю-тюрлю жорукълары да бардыла. Сёз ючюн, бек алгъа хобустаны тазалап, ууакъ туурайдыла неда кенгликлери 5 миллиметр болгъан узун иничке кесеклеге кеседиле. Аны, туз бла къатышдырып, сууу чыкъгъаныча, эзедиле. Бир килограммына 20-25 грамм туз (ёрге къаланмай 2-2,5 къашыкъ) къошадыла.\nХобуста башны (кочанны) туурап башлардан алгъа, кенг чапыракъладан бир къауумун бёледиле да, аланы хобуста турлукъ адырны тюбюне эм, ол толгъандан сора, башына жаядыла. Тууралгъан хобустаны адыргъа, къаты басып, толгъунчу саладыла. Башына тёгерек къанга неда табакъ салып, юсюнден ауур ташла бла бастырадыла. Алай этерден алгъа, бастырыкъланы исси суу бла жуууп тазалайдыла.\nТатыуу иги, ийиси ариу болур ючюн, хобустагъа быхы (ууакъ туурап неда тёгерек кесип), лавровый чапыракъ, чибижи, антоновка алмала эм башха специяла да саладыла. 10 килограммгъа ол затланы барысындан бир килограммдан кёп къошмайдыла.\nАлай этилген хобустаны 16-20 градус жылылыкъда тутадыла, ол 7-12 кюнден туз алады. Ол кезиуде тузлулугъу къаллай бир болгъанына къарайдыла, башын жапхан чапыракъны жютю агъашчыкъ бла тешип, сернистый газ чыгъарча этедиле, кёмюгюн кетерип турадыла, бастырыкъны ауурлугъуна къошадыла. Кёмюк этгени тохтады эсе, аш хазыр болгъаннга саналады. Аны ууакъ адырлагъа бёлюп тутар кереклиси жокъду: ачыкъ хауада турса, С витамини кетип къалады. Тузланнган хобуста 0 градусдан +2 градусха дери температурада сакъланса игиди.\nТузланнган хобустаны кёп тюрлюлери болады. Ол санда туз аз салыннганы да. Аны хазырлауну технологиясыны энчилиги барды: тууралгъан хобустаны алгъа къайнар сууда бир кесекни тутуп, ызы бла сууукъ суу бла чайкъап, адыргъа алай саладыла. Алай этилсе, ашны хазыр болуууну болжалы 5-6 кюннге азайтылады.\nМаринованный хобустаны жарашдырыуда уа уксус кислотаны хайырланадыла. Кёгетни туурап, туз да къошуп, бир кесек эзген да этедиле, ызы бла, адыргъа салып, юсюнден маринадны къуядыла. Аны да былай хазырлайдыла: жылы суугъа туз, сюйгенлерича къошакъла (пряности), бал туз салып къайнатадыла, къайнап тебирегенлей, отдан алып, уксус да къошуп, сууутадыла.\nУксус къаллай бир къошулгъанына кёре маринадны юч тюрлюсю болады: аз мыстылы, орталыкъ мыстылы эм кючлю мыстылы. Аз мыстылы маринадны хазырлар ючюн бир литр суугъа 9 процентли уксус кислотадан 5-100 миллилитр къуюлады. Алай жарашдырылгъан хобустаны бузулмал ючюн 0 градус температурасы болгъан жерде тутаргъа неда пастерилизация этерге керекди. Артда айтылгъан амал а былайды: хобуста салынып, маринад да къуюлгъан адырны сууу акъырын къайнай тургъан чоюннга, кастрюльгъа салып, 10-15 минутну къыздырадыла.\nТууралгъан – орталыкъ мыстылыгъы болгъан маринад (бир литр суугъа 9 процентли уксус кислотадан 100-200 миллилитр) къуюлса уа, пастерилизация да керек болмай, ол салкъын жерде иги сакъланады.\nМаринадны хазырлагъанда тузну бир литр суугъа 30 грамм (бек толмагъан 3 къашыкъ тенгли) саладыла. Бал тузну уа, къалай жаратханларына кёре, 3 граммдан (бир къашыкъ) 150 граммгъа дери къошадыла. Консерва этиллик хобустаны бир килограммына 500-800 миллилитр маринад къоратадыла. Сакълаугъа салырдан алгъа банкаланы башларын жапхан этедиле.\nМаринованный хобустаны терк хазыр болуучу тюрлюсюн да кёпле жаратадыла. Ол былай этиледи: 2 килограмм чакълы хобустаны туурайдыла, адыргъа салып юсюнден къайнар суу къуюп, 15-20 минутну турма къоядыла. Сууун тёкгенден сора бир кесек сыгъадыла, анга артыкъ уллу болмагъан бир чюгюндюрню, уллу тешикли тёрка бла ууакъ этип, орталыкъ сарымсах бюртюкню уа, гитче тешикли тёрка бла тартып, къошадыла.\nМаринадны уа былай хазырлайдыла: эки къашыкъ туз, 100 грамм бал туз салыннган бир литр сууну къайнатадыла, анга 100 грамм чёплеу жау къуядыла. Отдан алып, 9 процентли уксус кислотадан 100 грамм къошадыла. Маринадны температурасы 70 градусха жетди деген заманда, аны адыргъа салыннган хобустаны юсюнден къуядыла.\nЖемишле къошуп да\nХобустаны жемишле къошуп да тузлайдыла. Бек алгъа кирли жерлерин эм жетмеген (жашил) чапыракъларын, тамыр къатысын кетередиле. Ызы бла аны туурап, туз салып, бир кесек эзип, артыкъ уллу болмагъан чыккыргъа (сауутха) орталарына да алма, кертме туурамланы салып, къат-къат этип толтурадыла (бек башында хобуста чапыракъ болургъа керекди), быстыр бла жабып, аны юсюне ариу тазаланнган тёгерек агъач салып, жюк бла бастырадыла. Кезиуден-кезиуге, чыккырны башында чапыракъны, жютю агъач бла тешип, газын чыкъмагъа къоядыла.\nАлай тузланнган хобустаны сууу чыкъгъандан сора, аны башха адыргъа аладыла, ол азлыкъ эте эсе уа, суу, бал туз къошадыла, отха саладыла, бир къайнагъанлай, алып, сууутадыла, ызы бла уа, хобустаны башы ачылып къалмаз ючюн, толтуруп къуядыла, сакълаугъа саладыла. Кезиуден-кезиуге умут этгени болса, кетерип, бастырыгъын, жюгюн да къайнар суу бла жуууп турургъа керекди.\nХазыр болгъан хобустаны бир-эки градус жылылыгъы болгъан жерде тутадыла. Аллай ашны хазырлар ючюн, 100 килограмм хобустагъа жемишледен 15 килограмм, туздан 2,5 килограмм, тузлукъну бир литрине уа 150 грамм бал туз къошадыла.\nХобустаны ууакъ туурамай, уллу кесекле этип да тузлайдыла. Алгъа кочанны тыш чапыракъларын, 4-5 сантиметр теренликде тамыр къатысын кетередиле да, экиге кесип, чыккыргъа салып башлайдыла. Бир къат орнатхандан сора аны юсюне тууралгъан, туз къатышдырылып эзилген хобуста къуядыла, экинчи къатны да ол формада саладыла, адыр толгъунчу алай эте барадыла. Хобуста бёлмелени тюп жанларын ёрге айландырып, 10 килограммгъа 200-250 грамм туз атып саладыла.\nЭТЕЗЛАНЫ Зульфия хазырлагъанды.


Абайханланы Дауут — Википедия\n(«Абайханланы Даут» бетден джиберилгенди)\nАбайханланы Шауайны джашы Дауут (1800—1892) — XIX ёмюрде джашагъан къарачай-малкъар дин къуллукъчу, поэт, джарыкълаучу болгъанды.\n2.1 Джыйым китаблада\n2.2 Чыгъармачылыгъыны юсюнден\nАбайханланы Дауут 1800-1892 джыллада Чегемде джашагъанды. Аны атасы Шауай Уллу Къарачайдан болгъанды.\nДин эмда джамагъат къуллукъчу Дауут хаджини аты Минги тауну эки джанында да белгили болгъанды. Сабийлей, джашлай билимге тырмашыб, алгъа — Дагъыстанда, ызы бла араб къраллада терен билим алгъанды. Элине-джерине къайытхандан сора, Чегемде, медресе ачыб, Малкъардан, Къарачайдан да фахмулу сабийлени окъутуб тургъанды.\nХалкъ эсинде Дауут хаджи ислам дин поэзияны устасыча сакъланнганды. Къуранны суураларыны бир къауумуну магъаналарын къарачай-малкъар тилге кёчюре, «Мухаммат файгъамбар», «Расул», «Мусса файгъамбар», «Юсюф файгъамбар», дагъыда талай дин поэма джазгъанды. Аны бла бирге «Меджнун бла Лейла», «Дахир бла Зухра», «Юсуф бла Зулейха» деген шаркъ сюймеклик поэмаланы да ана тилде «сёлешдиргенди».\nАбайханланы Дауутну юсюнден Москваны, Владикавказны, Нальчикни архивлеринде да сакъланады хапар. Эм башдан а ол къурагъан чыгъармала халкъ эсинде джашайдыла. Табылгъанны джыйышдырыб, алим Малкъондуланы Х. басмагъа хазырлагъанды.\nАбайханланы Дауут 1892 джыл ауушханды.\nЭски къарачай-малкъар адабият. Нальчик, 2002.\nКъарачай поэзияны антологиясы (XVIII—XX ёмюрле). Ал сёзню Байрамукъланы Ф. И. джазгъанды. Китабны джарашдыргъанла: Байрамукъланы Ф. И., Акъбайланы А. А., Москва, 2005.\nШауайланы Дауут. // Биттирланы Т. Эски къарачай-малкъар адабият. Нальчик, 2002.\nЧыкъгъаны — «https://krc.wikipedia.org/w/index.php?title=Абайханланы_Дауут&oldid=96343»\n1800 джылда туугъанла\n1892 джылда ёлгенле\nБу бетни ахыр тюрленнгени: 17:45, 14 сентябрь 2013.


Эльбрусоид :: Форум :: ТАУЛУ|АЛАН - миллет атыбыз.\nТАУЛУ|АЛАН - миллет атыбыз.\nАланла, келигиз былайда саулай халкъыбызгъа тыйыншлы болгъан миллет атыбызны юсюнден сёлешейик.\nДжыйырманчы ёмюрге дери бизни ата-бабаларыбыз кеслерине къарачайлыла дегенлери бла къалмай, таулула деб атагъандыла кеслерин, халкъыбызгъа да таулу халкъ дегендиле. Халкъ джырларыбыз, нарт сёзлерибиз, таурухларыбыз анга шагъатдыла. Къарачай халкъны тарихин билген адам айтханыма ишекли болмаз.\nСёз ючюн, бюгюн-бюгече да Малкъарда (Беш Тау Элде) хар адамны да миллет аты - таулуду. Аны юсюне да къайсы джерде джашагъанына кёре: Малкъарда - малкъарлы, Бызынгыда - бызынгычы, Холамда - холамлы, Чегемде - чегемли, Басханда - басханчы.\nКъарачайда да алай болгъанды алгъын. Халкъ атыбызда "таулу" эмда "къарачайлы" деген сёзле джюрюгендиле. Алай а, совет къырал къуралгъанлай, "таулу" унутулуб, "къарачайлы" къалгъанды къуру.\nОл себебли, саулай халкъыбызны юсюнден айтсакъ, Къарачай-Малкъар халкъ дегенни орнуна ТАУЛУ ХАЛКЪ неда АЛАН ХАЛКЪ деб къояргъа тыйыншлыды.\nАлгъын заманлада Къарачайдан тышында тюбеселе былайыракъ танышхандыла: малкъарлы бла - "Таулумуса"? "Хоу, таулума". (...)\nХасауканы джырында, къарачайлыланы демейдиле, "Къарачайны шохун" дейдиле. "Таулула", "таулучукъла" дейдиле, къарачайлы деб сёз джокъду. Башха эски джырлада да таулу къыз, таулу джаш деген болмаса къарачайлыны атын сагъынмайдыла. Ол огъай эсе бюгюнгю поэтлерибиз да назмуларында таулу къыз, таулу джаш деб махтау бередиле.\nБОРЛАКОВ Ю.А. Адеб. Намыс. Адет. (стр 52-53).\nКъанга бузларынг юсюнгде. (...)\nСеменланы Сымайыл, "Минги Тау" джыры.\nАйтханынг тюппе-тюздю. Анга шагъатды "Хасаука" джырны ахыр тизгинлери да. "Таулучукъла" деб, кёл да бере, алагъа ышаныб, сёлешеди Къайтукъ. Таулучукъла ёсюб джетгенлеринде уа, ол сёзню аздан-аз джюрюте бащлагъандыла. Тиширыулагъа, къызлагъа уа ёмюрде да "къарачай тиширыу, къарачай къыз" демегендиле, "таулу къыз" деген болмаса. "Мен таулу къызем" деб Ёртенланы Азретни назмусу да барды.\nКъычырады Дауле: - Хахай, къуугъун!\nКъарачайны шохун барын, джууугъун\nЧакъырыгъыз, бизге дженгил джетсинле,\nКъара кюнде бир болушлукъ этсинле!\nГяуур патчах кёб артыкълыкъ этеди,\nМарджа, джашла, орус аскер джетеди.\nАладыла этибизден тоймагъан,\nТаргъа тыйыб, джашаргъа да къоймагъан.\nДжау келгенди, Хасаукагъа киргенди,\nТаб джолланы Амантишден билгенди.\nЧанка бийди бизни сатыб къоярыкъ,\nКъарачайны багъасындан тоярыкъ.\nДжау келгенди кесин бизден джашырыб,\nДжау киргенди ит Атаджокъ ашырыб.\nЧыгыр къабан намыс-сый деб билмейди,\nЭр Къарачай зорлукъгъа ийилмейди.\nКъабартыды орус итге теблетген,\nДжау аскерин тау тарлагъа тебретген.\nАнттыймазла къара зарлыкъ этелле,\nАла чекден асыры бек ётелле.\nУрлаб-тырнаб, ауурланыб джаталла,\nАдамларын малланыча саталла.\nКъайдан чыкъды бу ит къауум Капказгъа?!\nАнтмы этгенд халал къыйын къабмазгъа?!\nШам Къарачай улан этиб ёсдюрген\nАтаджокъду душманланы юсдюрген.\nОл генезир бизге джаулукъ этеди,\nХайда, джашла, орус аскер джетеди.\nОл таяныб, душманлагъа-джаулагъа,\nИе болур мурат этед таулагъа.\nКъул къылыгъын танытады Къабарты,\nАман бла бошаллыкъ болур арты.\nАтаджокъла ? инаралны тенглери,\nТенглери тюл ? этеклери-дженглери.\nОл къауумду бизни ачыкъ джауубуз,\nАла бла кемсиз кёбдю дауубуз\nОл инарал бизни хорлаб алалса,\nТырнакъларын юсюбюзге салалса,\nДжыртыб, талаб, мууал этиб къояред,\nДжасакъ бла терибизни сояред.\nАчыудан биз къайнагъынчы, бишгинчи,\nОл залимни тузагъына тюшгюнчю,\nБирлешейик, кенгдегин да джокълагъыз,\nТар ёзенде джуртубузну сакълагъыз.\nТау асланла хазыр болуб чыгъыгъыз,\nДжау аскерни дженгил-дженгил джыгъыгъыз.\nОйнатыгъыз сампаллада къолланы,\nКъызартыгъыз Хасаукада джолланы.\nЭбекку улу от къалагъа кетгенди,\nОт алыргъа кёб дыгалас этгенди.\nЫрхы басыб, от ёзекни джабханды,\n"Ай медет!" деб, Дауут эрнин къабханды.\nИзлей кетиб, бир уууч от табханды,\nАнга къошар затла излеб, чабханды.\nЗалыкъылды табыб, аны эзгенди,\nКюкюртню да къошуб, отну сюзгенди.\nЁлчелеге къуюб аны тиздиле,\nМычымай къоргъашын окъла джюздюле.\nБир базыкъны ёшюнюнден тийдиле,\nАллай кёбню къая раннга ийдиле.\nТау мылтыкъла этер сауут болдула.\nХасауканы айланч-буйланч джоллары\nШындык-шындык ёлюкледен толдула.\nДжигит таулу ёхтем-ёхтем джекиред,\nТашдан-ташха джел ургъанча секиред.\nТаукел улан инаралны ёлтюрсюн,\nБашын кесиб аны бизге келтирсин.\nБатыр Умар гёджебсиниб атлайды,\n"Къоркъмагъыз!" деб, джаугъа къаршчы чартлайды.\n"Джетигиз!" деб, нёгерлерин сакълайды,\nАтады да алчыларын къаблайды.\nМа окъ тийди бизни джигит Умаргъа,\nАман кюнде джер салгъаненг Чубаргъа.\nКерек эдинг, быллай кюннге тууаргъа,\nДаулет барад, кёзлеринги джумаргъа.\nОт бошалыб, окъ бошалыб къалса да,\nТашла-агъачла окъча, тобча джаудула.\nАсланланы къурч беллери талса да,\nАбычарла чаууллагъа аудула.\nБу къазауат бек узакъгъа барлыгъед,\nИнаралны баш токъмагъын аллыгъед.\nАскерибиз азды, саны толмайды,\nСауут кюч да биз сюйгенча болмайды.\nТизгинлешиб, ёзенни ёрге джау кирди,\nБатыр Къайтукъ сабийлеге кёл берди:\n- Таулучукъла, сиз да ёсюб джетерсиз,\nБу къан дертни джууабларын этерсиз.\nСиз форумда салгъан "Сюре барыб" деген джырда да "таулу джашла" деб айтылады къарачайлылагъа. Керти халкъда джюрюген джырмыды экен ол?\nПервый номер газеты на карачаевском языке "Таулу джашау", вышел в свет 19 декабря 1924 года. (...) За 80 лет газета несколько раз меняла свое название: "Таулу джашау", "Таулу джарлыла", "Къызыл Къарачай", "Ленинни байрагъы", "Къарачай". Ссылка\nБек тюз жаздынг!\nИшексиз Таулу деб къарачайлылагъа да айтадыла... айта эдиле. Алай а, бюгюн халкъларыбызны англары айрылышыбдыла. Таулу сёзге разыма, андан да бек Алан сёзге.\nДжюрюй болмаз - артыкъсыз да 1940-чы джылладан сора, артыкъсыз да бизни джанында. Ол джырланы журналист Къарабашланы Мустафа (Тюркден къарачайлы) эллеринде джууукъ джетген къартдан джазыб алгъанды.\nСовет властны кёзюуюнде кёб джырыбызны тюрлендиргендиле, кёб джырыбыз тас болгъанды. Башханы къой, "Шейит Умар" джырны бизде шейит деген кесегин къоратыб, Умар деб къоядыла. Тюркде уа аны Шейит Умар деб биледиле. Бизде джырны ахыр тизгинлерин къурутхандыла. Джыр а ма бу тизгинле бла бошалады.\nСен тюлсе аскерлени артлары,\nДжигит тёлю къурурукъ тюлд тауладан.\nСары гяуур бюгюн бизни дженгсе да,\nКъутхарырбыз джуртну бир кюн джауладан.\nБарын да айтханым - бютеу тин хазнабызны совет коммунист джорукъгъа кёре тюрлендиргендиле, тюрлендиралмазчаларын - къурутхандыла.\nХар нени джангыдан къараб, сюзюб, джангыдан басмаларгъа керекди. Алайсыз, джашауубуз, джырыбыз да тюзюча кёрюннюк тюлдю. Байкъулланы Дауут Къарачайны совет власт келгинчи джашауун садакъа джыйыб айланнган бир джашчыкъны юсю бла суратлайды. Хапарны аты "Бекмурзаны джашауу"ду. Ёмюрде садакъа джыймагъан халкъны бети бла ма алай ойнай келгендиле. Аны да учебниклеге салыб...\nЭнди хар нени да тюзюча кёргюзюр заман келгенди, джангыз тюзюн джазаллыкъ адамла бармыдыла экен? Бар эселе да - алагъа оноу джетерге ушамайды, джол берирге унамайдыла.\nМен ангылагъанга кере, Аланла, Таулу деп бир бирибизге алай селешебиз хау . Алай документально бу атлагъа кечерге бизге алыкъына джарарыкъ тюйюлдю. Нек дегенде мени ангылаума кере бу арт 100 джылны ичинде огъай эсенг алгъаракъданда биз документледе алай барабыз, бу шендюгю атларыбыз бла уа кечюрюлген да этгенбиз, терслигибиз болмагъанына шагъатлыгъыбыз да барды. Аланла эсегиз ,Таулула эсегиз сизге не керекди дерле да къоярла. Это типа Межселенныйлени -сопредельныйлеге кечюргенча .\nМени ангылаума кере алыкъына заман келмегенди.\nаны фольклор джыйгъанын къайды табаргъа уа боллукъду? Басмалыгъанмыды джыйгъаны?\nКъарачай-Малкъар деб, экиден къураб турмай, "алан халкъ", "таулу халкъ" дерге бурулсун тилибиз дегенликди ансы, бюгюн документлени тюрлендираллыгъыбыз джокъду. Экинчи джанындан, алгъаракълада кесибизге "аланла, таулула" деб туруучубуз унутулмасын - ол бек керекди джете келген тёлюлеге.\nБусагъатда Малкъарны хакъы, тюзлюгю, эркинлиги ючюн кюрешиудю хар бирибизни борчубуз. Малкъар джуртуна, джазыууна Ие болсун да, андан сора тюзеле барыр къалгъан зат. Къайда болсакъ да - Малкъаргъа джете тургъан зулмуну, терсликни айтханлай турургъа керекбиз. Хар бирибиз бирер сайтха, газетге бирер статья джазыб джиберсек да - ол да бек магъаналы ишди.\nБасмалатыр акъылы болгъанын 15 джылны мындан алгъа айтхан эди. Алай а, бир джанындан ачха, экинчи джанындан башха тыйгъычла болуб, басмалаталмай тургъаннга ушайды. Къартны ауузундан эшитгенин кеси къолу бла джазгъан талай джырны манга ийген эди. Ала менде турадыла - арт кёзюуде не адресин, не телефонун тюзеталмай турама.\nТюркде да уллу къуллукълада ишлеген "къарнашларыбыз" асры кёбден тюз сёзню ётдюрген бек къыйынды дейдиле.\nАлай документально бу атлагъа кечерге бизге алыкъына джарарыкъ тюйюлдю.\nКъарачай-Малкъар деб, экиден къураб урмай, "алан халкъ", "таулу халкъ" дерге бурулсун тилибиз дегенликди ансы, бюгюн документлени тюрлендираллыгъыбыз джокъду. Экинчи джанындан, алгъаракълада кесибизге "аланла, таулула" деб туруучубуз унутулмасын - ол бек керекди джете келген тёлюлеге.\nCebernii, Sabr сизге тамам тюз джууаб берди. Кесибизни ичибизде айтайыкъ аланла/алан халкъ, таулула/таулу халкъ дегенлигим эди. Халкъыбызны ичинден бирикдирир ючюн.\nАлан (Таулу) деген бурунгу атыбыз бола тургъанлай, аны хайырландырайыкъ ана тилибизде джазсакъ, Къарачай-Малкъар деб эки сёзни бир бирине къошуб айланмай.\nАлай айтсам "къарачайлы, малкъарлы дегенни унутугъуз дейди" деб келмесин кишини кёлюне. Халкъыбызны бирикдирир ючюн бир атыбызны джюрютейик дегенлигимди.\nАнга мен да разыма, Sabr ны айтханына да, сени айтханынгада , литературада хайырланыргъа бек керекли жумушду ол .Даже митингледе да Господа,Жамауат, деп да айтмагъанлай Аланла деп ,Таулула деп халкъгъа айланып селешгенде айтыучубузча айтыргъа керекбиз.


В 1964 г. организациями потребительской » Бизнес планирование - крупных зданий и объектов\nБизнес планирование - крупных зданий и объектов » Ингушетия до 2022г » В 1964 г. организациями потребительской\nАвтор: Admin Опубликовано: 4-03-2013, 23:21 Комментариев: (0)\nСора, ий, нек шарыб айланама деб сагъыш этсенг, кесингда тюшюрелмейсе эсинге иги къозгъамасанг. Аллайын болдум кёб болмай, къарт башым бла халкъны ызымдан къарата, эртден бла эртде «Мен-Хауачыкъма» деген назмучукъну окъудумда. Хап хазыр аламат назмучукъ. Артыгъы, не кеми болмагъан джарыкъ назмучукъ. Былай бир чуакъ кюн, джылы тылпуучугъу бла дженгил хауачыкъ ургъанча, бу назмучукъ келиб кёкюрегимде кесине бир джерчик алыб, Хауачыкъма мен деб, джарашыб къалды. Ма быллай, сёзле бла тюл, сезимле бла джазылгъан назмуну бек сюйюченме мен. Сезимин да аккыллы болуб, тюз ангыладыммы деб, сескекли бола, алай джазылгъан назмуну сюйюченме мен. Назмуну ичинде, артына дери ажымлы ангыланмагъан, бир таша затчыгъы (тайначыгъы, секретчиги, загадкачыгъы) къалыб, айланада эсинге келе, сагъыш этдире, къозгъаб тургъан затчыгъы болса, аллай назмуну сюеме мен. Олду назмуну артыкъ суратлау кючлюлюгю. Керти да, барда ангылачы, ажымлы айтда бир кёрчю, кимди Хауачыкъ? Неди Хауачыкъ? Солургъа хауа жетмей тебресе, Алай излериксе мени, Алай кюсериксе мени. Кимге айланыб айтады бу сёзчюклени Хауачыкъ? «Джалан, ачыкъ» джюрекчикни юсюне биринчи сюйюмлюкню нюрю тёгюлген джаш къызчыкъ, марлаб тургъан сюйген джашчигъына айта болурму? Джюрекчиги ачысада, къаршчылыгъы, дертлиги болмай сёзлеринде. Алай эсе да, аламат! Бек сюйюндюреди кесчигине таулу къызчыкъны таза иннетчиги, намысчыгъы. Огъесе бизда билмеген, билмесек да сезимин тутуб тургъан, бир инсан болурму Хауачыкъ, «бюгюн эслемейсиз мени. Мен а – барма», къараб турама, деб? Огъесе айтхан сёзюгюзге, тутхан ишигизге, адебигизге, намысыгъызгъа, энчи сыйыгъызгъа сакъ болугъуз, деб, кёкден келген таушчукъ болурму? Оъгъесе, «кёрюнмесем да – барма» деб, хар къайсыбызны да имбашыбызда тургъан, бизни тюз джолгъа илешдирирге кюрешген, Мёлекчик болурму? Кимди экен бу Хауачыкъ? Ким къалай ангыласа, алай ангыласын. Алай болсун. Барса, Хауачыкъ, барса! Хаманда бол! Бу назмучукъну суратлау ариулугъундан тоялмайма. Бир бир назмулада, назмуда айтылгъан адам да, назмучу кеси да бир адам болгъанча, назмучу кесини юсюнден джазгъанча, ол халгъа кириб къалады окъуучу, экисинда бир этиб. Алай этерге болмайды. Алай болса да, бу назмуда мен да алай болуб къалгъанма. Кесим да ангыламайма кимни юсюнден сагъыш эте турама бусагъатда. Хауачыкънымы юсюнден, огъесе – Мариямчыкънымы? «Князны джангыз къызчыгъыча» деб, кёбюсюне, хыликге этерге излеселе айтыучандыла бизде алай. Мен а махтаб, къуаныб айтама. Бир бек джаратдым. Кёрдюгюзмю, князны джангыз къызчыгъыча, бийче къызчыкъча, мен Хауачыкъма, деб, Мариямчыкъ, салыб къойду аллыбызгъа бу къошакъ сёзчюклени. Джаш адамчыкъ, кесини адамлары бла, билген, таныгъан, ышанган джуукъ адамлары бла сёлешсе айтыучанды алай ачыкъ. Окъуучу да, кесин аллай адамланы бирине санаб, сюйюнюб къалады Хауачыкъгъа-Мариямчыкъгъа.\nВ социальной сфере главным стал вопрос — в какой мере правовая система обес ...\nПод товарной продукцией промышленности принято


Миллетчилик — Википедия\nУэльсни уяныуу, Кристофер Уильямс, 1911. Венераны сыфаты, миллетни джаратылыууну аллегориясы кибик\nДоктринасы[тюрлендир | кодну тюрлендир]\nМиллетчилик алгъы бурун идеологияды, кесинеда бу элементлени къошады:\nМиллетлени болууу. Миллетчиликге кёре адам улу, табигъатны джорукълары бла, тамаллы биримлеге - автоном эмда кеси кесин баджаргъан миллетлеге юлешинеди, ала бир-бирлеринден белгили бир хатлары бла, халилери бла айрыладыла.\nМиллетни башына оноуун этиуде суверен хакъы. Миллет керти айныуну джангыз энчи къралында джашаяллыкъды. Хар миллетни,бютеу миллетни бирикдирген кърал къураргъа хакъы барды.. Хар территориялыкъ-административ биримни политикалыкъ чеклери культура-этник чекле бла келиширге керекди. Алай бла миллетни къолунда белгили территорияда баш (суверен) власть барды.\nКърал къурау процессде миллетни алчылыгъы. Миллет бютеу политикалыкъ властны къайнагъыды. Миллетни хар келечиси политика процессге къошулууда эркинди, аны бла миллетчилик, халкъны элитача кёреди.\nКесини миллетлигин менимсеу. Миллетчилик бир административ-территориялыкъ биримде джашагъанланы тиллери бла культураларыны бир болууун излейди. .\nБири-бири джанлы болуу. Ушашлыкъ эмда бир болуу белгили бир культураны зор бла алдырыуну тамыланда тюл, къарнашлыкъ бла сюймекликни тамалында къуралады. Магъаналы болгъан бир миллетни адамлары бир-бири джанлы болууну байламларын бирча сагъыш этген бла тюл, бир нюзюрге атлагъан бла бегитиудю.\nМиллет эм баш багъалыкъды. Адамны миллет къралына берилиую, энчи неда къауум интереслеринден мийикди. Миллет къралны бегитиу эркинлик бла гармониягъа джетиуню баш шартыды.\nБютеу барысынада окъуу. Миллетни къурагъан адамла, джамагъатны джашаууна къошулургъа керекли болгъаны себебли, окъуу алыргъа амаллары болургъа керекди.\nМиллетчилик миллетлени башхалыкъларын, колоритлерин эмда энчиликлерин чертеди.Аны тышында миллетчилик, миллетни бир социология биримча, организмча кёреди. Адамланы законну аллында аланы социал статусларына къарамай тенгликлери бла миллетлени уллулукъларына къарамай тенгликлери, халкъла арасы законланы аллында бирчаракъды. Миллетчилеге кёре, миллет бусагъатдагъы тёлюлени кетген эмда келлик тёлюле бла байлайды, ол а уа адамланы миллетлери ючюн джашауларыны огъунакъ берирге хазырлыкълы болууларына себеб болады.\nБу концепция бла байламлы талай ангыламла къуралгъандыла, сёз ючюн «миллет багъалыкъла», «миллет интересле», «миллет къоркъуусузлукъ», «миллет азатлыкъ», «миллет ангы» э. б.\nАйтылгъан миллетчиликни барысы бла да байламлы болса да, аны тюрлюлери башха идеологиялыкъ излемле да салыргъа боладыла: миллетни бир энтносну тамалында къуралыу, бютеулюк тенг хакъ статус кибик. Бу айрылыкъланы «Типология» бёлмюнде къарарыкъбыз.\nТипология[тюрлендир | кодну тюрлендир]\nСалыннган муратла бла нюзюрлеге кёре, бусагъатдагъы дунияда миллет къымылдауланы талай тюрлюлерин айырадыла. Эм бек джайылгъан классификация Х. Коннукъуду, ол политикалыкъ эмда этник миллетчилик ангыламланы киргизгенди. Усталаны кёбюсю (Конда аланы ичинде) хар «акъыл-палыкъ» миллетде бу эки компонентда барды деген оюмдадыла.\nГраждан миллетчиликге (башха атлары: революцион-демократ, политикалыкъ, кюнбатыш миллетчилик) кёре къралны легитимлилиги, аны гражданларыны политикалыкъ оноуланы алыугъа къошулуулары бла байламлыды, ол демеклик къралны «миллет излемлени» келечилик этиу дараджасы бла. Миллет излемни белгилеген баш адыргъа (инструментге) плебисцит саналады, аны шекили сайлаула, референдум, соруулау, ачыкъ сюзюу болургъада боллукъду. Адамны миллетлиги аны кесини саулау бла белгиленеди эмда аны гражданлыгъы бла байламлыды. Адамланы законну аллында тенг политика статуслары бла миллетни политикалыкъ джашаууна къошуулуугъа излемлери, ортакъ политикалыкъ багъалыкъл эмда граждан культура бирлешдиреди. Миллет бир территорияда джашагъан адамланы бири-бири бла джашаргъа излемлери бла къуралады.\nГраждан миллетчиликни ичинде бу тюрлюлени айырадыла:\nКърал миллетчилик, аннга кёре миллет энчи интереслерини къралны бегитиуге бойсундургъан адамладан къуралады. Ырхыз, раса неда этник джанындан бойсунмагъан интересле бла хакъланы танымайды, эмда быллай автономияны миллетни бирлигин бузгъаннга санайды.\nЛиберал миллетчилик либерал бгъалыкълагъа басым этеди, эмда ортакъ адам багъалыкъланы (адам хакъла кибик) таныйды, эмда миллетчиле ол багъалыкълагъа бойсунургъа кереклисин бегитеди. Либерал миллетчилик кесини миллет джууукъ, багъалы болгъанына огъай демейди, ала а башхаланы хакъларыны къысытлауну унамайды.\nЭтник миллетчилик (башха атлары: этномиллетчилик, культура-этник, органикалыкъ, романтикалыкъ, кюнчыгъыш миллетчилик), миллет этносну айныууну фазасыды эмда кесини граждан миллетчиликге къаршчы салады. Бусагъатда миллетчи деб бу типге айтадыла. Этномиллетчиликни оюмуна кёре, миллетни адамларыны ортакъ адетле, тил, дин, тёреле, тарих, бир ата-бабадан къуралыу эмда джашагъан джерлерине байламлылыкъ бирлешдиреди. Алай бла ала бир халкъ боладыла (нем. Volk). Культура адетле неда этниклик миллетчиликни тамалы болурючюн, аланы къурамында, джамагъатха нюзюр болаллыкъ, хар кимда менимсеген ангыламла болургъа керекдиле.\nКлассификация этилсе бир-бирде культуралыкъ миллетчиликнида айырадыла, алай бла этник миллетчилик бек тар ангыламгъа джыйылады. Ангыламазлыкъла болмаз ючюн бу статьяда этник миллетчиликге «тамал этник миллетчилик» ат бергенбиз.\nКультурарыкъ миллетчилик миллетни тилни, адетлени, культураны бирлиги кибик айгъакълайды. Къралны легитимлилиги, аны миллетни джакълау эмда аны культура эмда джамагъат джауун айнытыууна къарыуу болуу бла белгиленеди. Кёбюсюне бу къралны миллет кёчбчюлюкню культурасы бла тилини айнытыууну эмда миллетни бирчалыгъын сакълар ючюн миллет азчылыкъланы ассимиляциясын джакълау магъанагъа келеди.\nТамал этник миллетчиликге кёре миллетни тамалы бир ата-бабадан къуралыуду. Бу шекилни джандашлары, миллетлик адамны излеми бла тюл, къан бла келеди. Ала ассимиляцияны унамайдыла.\nМуссолини бла Гитлер — фашизм бла нацизмни идеологлары\nКъыйыр миллетчилик экстремизм бла байламлыды эмда кърал ичи эм къралла арасы къаугъалагъа себеб болургъха болады.Къралны ичинде джашагъан миллетге энчи кърал айырыргъа излем, кёбюсюне сепаратизмге келтиреди. Радикал кърал миллетчилик фашизм бла нацизмни тамал юлюшлеридиле. Этник миллетчиледен кёбле миллет мийиклик (шовинизм) бла дин чыдамсызлыкъны (ксенофобия) идеяларын джакълайдыла. Къралланы кёбюсюнде къыйыр миллетчилик джамагъатха къоркъуулу идеологиягъа саналады эмдад джасакъланыбды.\nМиллетчиликни халында болгъан ачыкъсызлыкъ эмда политикалыкъ къымылдауланы структурасыны эклектикалыгъы «экили стандартланы» политикасына джол ачады. Сёз ючюн, кесини энчи кърал къураргъа излемини миллет-азатланыу къымылдау деб, башха миллетлени (кёбюсюне аланы къралларындан айырылыргъа излеген) аллай излемлерине уа сепаратизма ат бериледи.\nКон И. «Психология предрассудка» — Этник ангылауланы социал-психологиялыкъ тамырларыны юсюнден\n↑ Миллетчилик (типология).\n↑ Миллетчиликни патриотизмден эмда миллет ёхтемликден башхалыгъы ол экиси сезимледиле эмда аны бла байламлы халидиле, миллетчилик а уа идеологияды.\n↑ 4,0 4,1 4,2 4,3 Смит Э. Д. 2004.\n↑ «Хар миллет бир къралды, эмда бютеу миллетни бир къралы барды» (Мадзини)\n↑ Андерсон Б. 2001.\n↑ 10,0 10,1 Кон Х. Идея национализма // Ab Imperio: Теория и история национальностей и национализма в постсоветском пространстве. 2001. № 3. С.419.\n↑ «Италияны къурадыкъ, энди итальянлыланы къурарыгъыбыз къалгъанды» (Массимо де Адзельо)\n↑ Calhoun C. Nationalism and ethnicity // Annu. Rev. Sociol. 1993. Vol. 19. P. 211. (ингил.)\nВикигёзенде (Wikimedia Commons'да) бу категориягъа келишген медиа-файлла табарыкъсыз: Миллетчилик.\nЧыкъгъаны — «https://krc.wikipedia.org/w/index.php?title=Миллетчилик&oldid=102974»\nБу бетни ахыр тюрленнгени: 19:41, 16 июнь 2016.